Diari Oficial de la Generalitat Valenciana


Sumari del DOGV 9095, del 28-05-2021 (2021/5973)

ORDRE 2/2021, de 26 de maig, de la Conselleria de Participació, Transparència, Cooperació i Qualitat Democràtica, per la qual s'estableixen les bases reguladores i el procediment de concessió de subvencions en matèria de cooperació internacional al desenvolupament.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9095

Data del DOGV
:   28-05-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/5973


Data del document
:   26-05-2021

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Ordre

Anàlisi jurídica

 Descriptors 

:   * Conselleria de Participació, Transparència, Cooperació i Qualitat Democràtica
    * ajuda pública

ORDRE 2/2021, de 26 de maig, de la Conselleria de Participació, Transparència, Cooperació i Qualitat Democràtica, per la qual s'estableixen les bases reguladores i el procediment de concessió de subvencions en matèria de cooperació internacional al desenvolupament. [2021/5973]  
Índex  
Preàmbul  
Títol preliminar. Disposicions generals  
Article 1. Objecte  
Article 2. Principis, objectius i prioritats  
Article 3. Règim jurídic  
Article 4. Participació financera  
Article 5. Compatibilitat  
Títol I. Àmbit subjectiu  
Article 6. Òrgans competents  
Article 7. Entitats beneficiàries  
Article 8. Successió d'entitats  
Article 9. Requisits de les entitats beneficiàries  
Article 10. Obligacions de les entitats beneficiàries  
Article 11. Entitat sòcia local  
Títol II. Actuacions i despeses subvencionables  
Capítol I. Actuacions subvencionables  
Article 12. Tipus d'actuacions i quantia màxima de les subvencions  
  
Article 13. Requisits de les actuacions  
Article 14. Criteris objectius per a la valoració de les actuacions subvencionables  
Article 15. Criteris de valoració de les actuacions de cooperació per al desenvolupament  
Article 16. Criteris de valoració de les actuacions d'acció humanitària  
Article 17. Criteris de valoració de les actuacions d'educació per a la ciutadania global, sensibilització i comerç just  
Article 18. Criteris de valoració de les actuacions de cooperació tècnica  
Article 19. Criteris de valoració d'actuacions de promoció i defensa de persones defensores de drets humans  
Article 20. Criteris d'avaluació per a actuacions en matèria de promoció en l'àmbit local dels ODS en el marc de l'Agenda 2030 per al Desenvolupament Sostenible  
Article 21. Guies d'avaluació ex ante  
Capítol II. Despeses subvencionables  
Article 22. Despeses subvencionables  
Article 23. Naturalesa i tipologia de les despeses subvencionables  
Article 24. Despeses subvencionables d'actuacions a executar en tercers països  
Article 25. Despeses subvencionables d'actuacions executades a la Comunitat Valenciana  
Article 26. Bestreta de fons per a impostos susceptibles de recuperació  
Article 27. Aportacions en espècie  
Article 28. Criteris de valoració econòmica  
Article 29. Afectació de béns  
Article 30. Canvis de moneda  
Article 31. Subcontractació  
Títol III. Procediment de concessió i pagament  
Article 32. Procediment de concessió  
Capítol I. Iniciació del procediment  
Article 33. Convocatòria  
Article 34. Sol·licituds  
Article 35. Regles generals sobre la documentació que cal presentar  
Article 36. Documentació preceptiva  
Article 37. Documentació valorativa  
Article 38. Esmena  
Capítol II. Instrucció del procediment  
Article 39. Instrucció  
Article 40. Proposta de resolució  
Capítol III. Resolució del procediment  
Article 41. Resolució  
Article 42. Acceptació i renúncia  
Article 43. Reformulació  
Article 44. Recursos  
Article 45. Publicació  
Article 46. Modificació de la resolució de concessió  
Capítol IV. Procediment de pagament de les subvencions  
Article 47. Pagament i règim de garanties  
Article 48. Aplicació dels rendiments financers  
Article 49. Romanents no invertits  
Títol IV. Execució  
Article 50. Termini d'execució  
Article 51. Ampliació del termini d'execució de l'activitat  
Article 52. Modificació de l'actuació objecte de la subvenció  
Article 53. Suspensió de l'activitat subvencionada  
Article 54. Línia de base  
Article 55. Informes de seguiment  
Article 56. Seguiment de l'execució  
Article 57. Difusió de l'actuació subvencionada  
Títol V. Justificació  
Article 58. Termini de justificació  
Article 59. Modalitats de justificació  
Article 60. Altres modalitats de justificació  
Article 61. Justificació en situacions excepcionals  
Article 62. Requisits de la documentació justificativa de la despesa  
Article 63. Documentació justificativa  
Article 64. Compte justificatiu amb aportació de justificants de despeses  
Article 65. Compte justificatiu amb aportació de l'informe d'auditoria  
Article 66. Avaluació  
Títol VI. Control, reintegrament i règim sancionador  
Capítol I. Pla de control  
Article 67. Pla de control  
Article 68. Deure de col·laboració  
Article 69. Control financer de les subvencions  
Article 70. Obligacions de transparència  
Capítol II. Reintegrament  
Article 71. Reintegrament de la subvenció  
Article 72. Normativa aplicable en matèria de reintegraments  
Article 73. Graduació dels incompliments  
Capítol III. Règim sancionador  
Article 74. Règim sancionador  
Article 75. Òrgans competents  
Article 76. Sancions  
Disposició addicional primera. Incidència pressupostària  
Disposició addicional segona. Aplicabilitat d'aquesta ordre a les subvencions de concessió directa  
Disposició addicional tercera. No subjecció a l'article 107.1 del TFUE  
Disposició transitòria única. Justificació d'actuacions subvencionables amb termini d'execució posterior a l'entrada en vigor  
Disposició derogatòria única. Derogació genèrica  
Disposició final primera. Habilitació  
Disposició final segona. Entrada en vigor  
  
  
PREÀMBUL  
  
L'article 62.3 de l'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, estableix que els poders públics valencians vetlaran per fomentar la pau, la solidaritat, la tolerància, el respecte als drets humans i la cooperació al desenvolupament amb la fi última d'erradicar la pobresa.  
El desplegament normatiu d'aquest aspecte s'ha establit a través de la Llei 18/2017, de 14 de desembre, de cooperació i desenvolupament sostenible, la qual té per objecte establir i regular el règim jurídic al qual s'ha d'ajustar l'activitat de l'Administració de la Generalitat i del seu sector públic dependent en matèria de cooperació internacional i, així mateix, estableix les bases per a aconseguir els reptes actuals encaminats a la concreció, l'aprofundiment i la consecució dels Objectius de Desenvolupament Sostenible de l'Agenda 2030.  
En l'article 19.3 indica que: «reglamentàriament, en els termes que assenyala la legislació autonòmica de subvencions, es regularan les bases per al finançament d'actuacions en l'àmbit de la cooperació internacional al desenvolupament, i es determinaran, entre altres aspectes, el règim de participació financera de la Generalitat, els procediments que s'han de seguir i el règim específic de transferències de fons i justificació de les despeses de les accions subvencionades. Les tècniques de justificació de la despesa esmentades tindran en compte la necessària flexibilitat de les normes generals en el finançament de projectes que es realitzaran en països receptors d'ajuda oficial al desenvolupament sostenible».  
La Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en l'article 165 estableix que les bases reguladores de la concessió de subvencions seran aprovades per mitjà de l'ordre de la persona titular de la conselleria competent per raó de la matèria, d'acord amb el procediment previst per a l'elaboració de disposicions de caràcter general, i s'hauran de publicar en el Diari Oficial de la Generalitat Valenciana.  
Mitjançant l'Ordre 3/2017, de 31 de maig, de la Conselleria de Transparència, Responsabilitat Social, Participació i Cooperació es van aprovar les bases reguladores de subvencions en matèria de cooperació internacional al desenvolupament. De l'entrada en vigor d'aquesta ordre ençà, s'han tramitat quatre convocatòries anuals. La posada en pràctica s'ha traduït, a vegades, en procediments administratius complexos, que dificulten una gestió ràpida, eficaç i eficient, per la qual cosa resulta necessari, a fi d'aconseguir més simplificació administrativa, redactar una nova disposició normativa que permeta més celeritat en els processos i, també, que incloga les singularitats dels diferents instruments de cooperació internacional al desenvolupament que s'apliquen a través de la modalitat de concurrència competitiva.  
  
Amb l'aprovació d'aquesta ordre es pretén adequar la normativa reguladora de les subvencions a les exigències de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i establir les bases reguladores per a la convocatòria de subvencions en règim de concurrència competitiva, en matèria de cooperació al desenvolupament.  
Les subvencions regulades en aquesta ordre, d'acord amb l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, estan exemptes de notificació a la Comissió Europea per no ser-los aplicable l'article 107, apartat 1, del Tractat de funcionament de la Unió Europea, ja que van dirigides a entitats que no desenvolupen activitats econòmiques i, per tant, no afecten els intercanvis comercials entre els estats membres.  
  
Aquesta ordre s'ajusta als principis de bona regulació, continguts en la Llei 39/2015, d'1 d'octubre, del procediment administratiu comú de les administracions públiques, relatius als principis de necessitat, eficàcia, proporcionalitat, seguretat jurídica, transparència i eficiència, vist que aquesta llei persegueix l'interés general, ja que agilitza la gestió administrativa en matèria d'atorgament i seguiment posterior de subvencions, així com l'avaluació de les subvencions en matèria de cooperació internacional al desenvolupament.  
Es fonamenta l'oportunitat d'aquesta disposició per la necessitat de promoure una ciutadania global crítica i constructiva que ha estat demostrant, al llarg dels més de trenta anys en què s'estan executant polítiques públiques de cooperació internacional al desenvolupament en l'àmbit de la Comunitat Valenciana, el compromís amb l'erradicació de la pobresa. L'eficàcia d'aquesta queda justificada per considerar que les ajudes als agents de la cooperació permeten arribar a poblacions o territoris vulnerables als quals el sector de la cooperació, en les seues diverses modalitats, pot arribar de manera plena i satisfactòria.  
D'altra banda, s'ha tingut en compte el principi de proporcionalitat i seguretat jurídica, ja que aquesta ordre és l'instrument normatiu adequat per a proporcionar un marc jurídic comú al qual han d'atindre's les diferents convocatòries de subvencions, és coherent amb el marc jurídic vigent i es dicta en el marc de les competències que té la Generalitat en matèria d'acció exterior.  
Finalment, respecte als principis de transparència i eficiència, el projecte d'ordre s'ha sotmés al tràmit de consulta pública que preveu l'article 133 de la Llei 39/2015, d'1 d'octubre, del procediment administratiu comú de les administracions públiques i d'informació pública, cosa que ha permés la participació activa dels potencials destinataris d'aquesta ordre; així mateix, es precisen amb més claredat els requisits i criteris de baremació, i se simplifiquen les càrregues administratives amb la finalitat d'agilitzar el procediment i la tramitació electrònica.  
  
Amb aquesta ordre es compleix el que es disposa en la Llei 38/2003, de 17 de novembre, general de subvencions i el que preveu l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, relatiu a les bases reguladores de la concessió de subvencions.  
En el procés d'elaboració d'aquesta ordre, i d'acord amb el citat article 165 de la Llei 1/2015, de 6 de febrer, l'article 43 de la Llei 5/1983, de 30 de desembre, de la Generalitat, del Consell, i el Decret 24/2019, de 13 de febrer sobre la forma, l'estructura i el procediment d'elaboració dels projectes normatius de la Generalitat, s'han emès els preceptius informes de l'Advocacia de la Generalitat i la Intervenció Delegada, i s'han realitzat els tràmits d'audiència pertinents de conformitat amb la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana. S'ha emès dictamen del Consell Jurídic Consultiu i consta en l'expedient l'informe favorable de la Sotssecretaria i de la Direcció General de Cooperació Internacional al Desenvolupament.  
  
En virtut de tot això, vistos els informes emesos, a l'empara en el que es disposa en l'article 165.1 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, de la Generalitat, en relació amb el Decret 5/2019, de 16 de juny, del president de la Generalitat, pel qual determina les conselleries en les quals s'organitza l'Administració de la Generalitat, i el Decret 179/2020, de 20 d'octubre, del Consell, pel qual aprova el Reglament orgànic i funcional de la Conselleria de Participació, Transparència, Cooperació i Qualitat democràtica, i en ús de les facultats que em confereix l'article 28 de la Llei 5/1983, de 30 de desembre, del Consell, oït el Consell Jurídic Consultiu de la Comunitat Valenciana,  
  
  
ORDENE  
  
TÍTOL PRELIMINAR  
Disposicions generals  
  
Article 1. Objecte  
1. Aquesta ordre té com a objectiu establir les bases reguladores de les subvencions per al finançament de les actuacions relatives a:  
a) els instruments de cooperació econòmica al desenvolupament,  
b) acció humanitària,  
c) cooperació tècnica,  
d) comerç just,  
e) promoció i defensa de persones defensores de drets humans,  
  
f) les executades a la Comunitat Valenciana, relatives als instruments de promoció en l'àmbit local dels Objectius de Desenvolupament Sostenible en el marc de l'Agenda 2030, educació per a la ciutadania global i sensibilització, previstes totes en la normativa autonòmica de cooperació al desenvolupament.  
2. Aquestes actuacions es finançaran amb càrrec al programa pressupostari de cooperació internacional al desenvolupament inclòs en els pressupostos de la Generalitat Valenciana, que tenen com a objectiu comú la defensa dels drets humans, i sotmeses als principis de publicitat, eficàcia, eficiència, transparència i concurrència.  
  
Article 2. Principis, objectius i prioritats  
Les subvencions regulades en aquestes bases, a l'hora de concedir-les i executar-les, es basaran en:  
1. Els principis establits en l'article 8 de la Llei 38/2003, de 17 de novembre, general de subvencions (d'ara en avant, LGS), de publicitat, transparència, concurrència, objectivitat, igualtat i no-discriminació, eficàcia en el compliment dels objectius fixats per l'administració concedent i eficiència en l'assignació i la utilització dels recursos públics, així com els establits en la legislació autonòmica vigent en matèria de cooperació al desenvolupament.  
2. Els objectius i prioritats establits pel Pla director de la cooperació valenciana, el pla estratègic de subvencions vigent de la conselleria competent en matèria de cooperació al desenvolupament i el Pla d'acció anual.  
  
Article 3. Règim jurídic  
Aquesta ordre té el caràcter de bases reguladores de les subvencions per al finançament d'actuacions en matèria de cooperació al desenvolupament amb càrrec al programa pressupostari de cooperació internacional al desenvolupament inclòs en els pressupostos de la Generalitat Valenciana, sotmeses als principis de publicitat i concurrència. En tot el que no preveja aquesta ordre, les subvencions s'hauran de sotmetre a la normativa bàsica de l'LGS i la seua normativa de desplegament, i al que estableix la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com a les resolucions de convocatòria corresponents. Així mateix, caldrà ajustar-se al que disposa la legislació autonòmica en matèria de cooperació al desenvolupament.  
  
Article 4. Participació financera  
1. La participació financera de la Generalitat Valenciana en matèria de cooperació internacional al desenvolupament, acció humanitària i promoció i defensa de persones defensores de drets humans, sempre que les disponibilitats pressupostàries ho permetan, estarà determinada de la manera següent:  
a) Fins al 100 % del cost total subvencionat en programes de fins a 600.000 euros, siguen atorgats de manera individual o en agrupació.  
  
b) Fins al 100 % del cost total subvencionat en projectes atorgats de manera individual fins als 400.000 euros, i per al cas de projectes atorgats en agrupació, fins als 600.000 euros.  
c) Fins al 95 % del cost total per als projectes o programes que superen les quantitats i/o modalitats previstes en els apartats anteriors. El 5 % restant serà aportat per l'entitat sol·licitant, de la manera següent:  
  
c.1 Un mínim de l'1 % es realitzarà exclusivament amb fons propis mitjançant aportacions dineràries.  
c.2 El 4 % restant podrà fer-se amb fons propis, aportacions valoritzades de l'entitat beneficiària o de l'entitat sòcia local, o amb aportacions d'altres administracions o entitats públiques o privades, en els termes previstos en l'article següent.  
2. La participació financera de la Generalitat Valenciana en matèria de cooperació tècnica, sempre que les disponibilitats pressupostàries ho permeten, estarà determinada de la manera següent:  
a) Fins al 100 % del cost total subvencionat en projectes atorgats de manera individual fins als 150.000 euros.  
b) Fins al 95 % del cost total per als projectes o programes que superen les quantitats i/o modalitats previstes en els apartats anteriors. El 5 % restant serà aportat per l'entitat sol·licitant, de la manera següent:  
  
b.1 Un mínim de l'1 % es realitzarà exclusivament amb fons propis mitjançant aportacions dineràries.  
b.2 El 4 % restant podrà fer-se amb fons propis, aportacions valoritzades de l'entitat beneficiària o de l'entitat sòcia local, o amb aportacions d'altres administracions o entitats públiques o privades, en els termes previstos en l'article següent.  
3. La participació financera de la Generalitat Valenciana en matèria de promoció en l'àmbit local dels Objectius de Desenvolupament Sostenible en el marc de l'Agenda 2030, educació per a la ciutadania global, sensibilització i comerç just, sempre que les disponibilitats pressupostàries ho permeten, estarà determinada de la manera següent:  
  
a) En projectes de fins a 12 mesos de duració, el finançament serà de fins al 100 % del cost subvencionat.  
b) En projectes de més de 12 de mesos de duració, la participació de la Generalitat Valenciana serà de fins al 95 %. El 5 % restant serà aportat per l'entitat sol·licitant, de la manera següent:  
b.1 Un mínim de l'1 % es realitzarà exclusivament amb fons propis mitjançant aportacions dineràries.  
b.2 El 4 % restant podrà fer-se amb fons propis, aportacions valoritzades de l'entitat beneficiària o de l'entitat sòcia local, o amb aportacions d'altres administracions o entitats públiques o privades, en els termes previstos en l'article següent.  
4. Els fons propis que es facen mitjançant aportacions dineràries hauran d'estar acreditats per una declaració responsable de l'entitat beneficiària, sense perjudici de la presentació de justificació documental posteriorment en els termes que detallen les convocatòries respectives.  
5. Una vegada executada l'actuació, si l'entitat no justificara degudament les seues aportacions, la subvenció inicial atorgada serà minorada per l'òrgan concedent en la quantia no justificada, sense perjudici de la liquidació d'interessos de demora.  
6. Les aportacions d'altres administracions o entitats públiques o privades es justificaran mitjançant l'acreditació de la concessió corresponent en els termes que assenyale la convocatòria.  
7. En els termes que s'establisquen en cada convocatòria i d'acord amb el que es disposa en l'article 27 d'aquesta ordre, podran considerar-se valoritzacions de les entitats beneficiàries o de l'entitat sòcia local les aportacions en espècie, degudament valorades, que siguen imprescindibles per a la realització de l'actuació, com ara terrenys, locals, equips, materials, serveis i mà d'obra directament vinculades a l'execució de les activitats pressupostades i que, en cas de terrenys, locals i equips, vagen a ser transferides definitivament al final de l'execució, juntament amb la resta de béns adquirits amb càrrec a l'actuació subvencionada.  
  
Article 5. Compatibilitat  
1. Les subvencions que s'atorguen d'acord amb el que es disposa en aquesta ordre són compatibles amb les que puguen atorgar altres administracions o entitats públiques o privades.  
2. L'entitat sol·licitant que obtinga una subvenció de les previstes en aquesta ordre està obligada a comunicar a l'òrgan gestor, en el termini d'un mes des del moment en què s'haja obtingut, i en tot cas amb anterioritat a la presentació de la justificació, tot finançament de l'actuació subvencionada procedent de qualsevol ens públic o privat, local, nacional, internacional o supranacional, i especificar la quantia exacta de l'aportació, la procedència i la destinació donada a aquests fons, amb la finalitat de fer constar explícitament quina part del projecte o programa se subvencionarà amb l'aportació de la Generalitat Valenciana i quina part amb cadascuna de les altres aportacions.  
3. En qualsevol cas, l'import de la subvenció no pot ser d'una quantia que, aïlladament o en concurrència amb altres ajudes, supere el cost de l'actuació, i amb aquesta finalitat, l'entitat sol·licitant haurà de presentar davant de l'òrgan gestor una declaració responsable en aquest sentit.  
4. En el cas que l'import total de les subvencions obtingudes per a una mateixa actuació en matèria de cooperació al desenvolupament siga superior al cost global, es reduirà la subvenció concedida en la quantitat corresponent a l'excés.  
5. En les convocatòries de subvencions regulades per aquesta ordre, no podrà sol·licitar-se una subvenció per a finançar una actuació si en el mateix exercici pressupostari, i dins del mateix programa pressupostari de cooperació al desenvolupament de la Generalitat Valenciana, ja es va sol·licitar una altra subvenció, quan hi haja identitat d'objecte i entitat beneficiària entre les actuacions per a les quals se sol·licita la subvenció. Si això ocorreguera, l'entitat sol·licitant haurà d'optar per una de les subvencions sol·licitades.  
6. Tampoc seran subvencionables, a través d'una de les convocatòries de subvencions previstes en aquesta ordre, aquelles actuacions el contingut de les quals no estiga clarament previst en la convocatòria mencionada, i sí en una altra de les restants convocatòries de subvencions del mateix programa pressupostari de la Generalitat Valenciana. Si això ocorreguera, l'òrgan gestor d'ofici, amb una audiència prèvia feta a l'entitat sol·licitant, podrà incloure l'actuació presentada en la valoració de la convocatòria corresponent, sempre que la sol·licitud haja tingut entrada abans que finalitze el termini de presentació de sol·licituds d'aquesta convocatòria.  
  
  
TÍTOL I  
Àmbit subjectiu  
  
Article 6. Òrgans competents  
1. La instrucció i la gestió del procediment d'atorgament de subvencions, així com el seguiment de l'execució i la revisió de la justificació econòmica i tècnica, correspon a l'òrgan directiu que tinga atribuïdes les competències en matèria de cooperació internacional al desenvolupament, que d'ara en avant es denominarà òrgan gestor.  
2. La persona titular de la conselleria que tinga assignada la competència en matèria de cooperació internacional al desenvolupament és l'òrgan competent per a concedir les subvencions regulades en aquesta ordre, així com les atribucions que estableixen els articles 10.2, 11.3 i 49.3, que d'ara en avant es denominarà òrgan concedent.  
  
Article 7. Entitats beneficiàries  
1. Podran ser entitats beneficiàries de les subvencions regulades en aquesta ordre els agents de la cooperació internacional al desenvolupament inclosos en la legislació autonòmica en matèria de cooperació al desenvolupament, previstos en les convocatòries corresponents, i que complisquen els requisits establits en l'article 9 d'aquesta ordre.  
  
2. També podran tindre la consideració d'entitats beneficiàries les agrupacions sense personalitat jurídica de les entitats previstes en l'apartat anterior, que estaran sotmeses a les obligacions que els estableix l'apartat 3 de l'article 11 de la Llei 38/2003, de 17 de novembre, general de subvencions, i que s'especifiquen a continuació:  
a) Cadascuna de les entitats que les componen haurà de reunir per si mateixa els requisits exigits per a concórrer-hi de manera individual, llevat del requisit de l'experiència mínima, que serà el corresponent a la suma de l'experiència de tota l'agrupació.  
b) Es determinarà una entitat líder, que haurà de complir tots els requisits generals i específics als quals fa referència aquesta ordre per a cada tipus de convocatòria, i serà únicament i plenament responsable de l'agrupació davant de la Generalitat Valenciana, sense perjudici de la responsabilitat dels altres membres de l'agrupació, tal com estableixen els articles 11 i 53 de l'LGS.  
c) L'agrupació haurà d'anomenar com a representant única una persona física, triada explícitament per tots els membres, que haurà de tindre prou poders per a complir les obligacions de representació legal de l'agrupació.  
d) Les entitats membres de l'agrupació hauran de subscriure en un document privat un acord de col·laboració per a la realització conjunta de l'activitat subvencionada. En el document hauran de constar, entre altres estipulacions, la voluntat de les parts de concórrer conjuntament a la convocatòria, la identificació de la persona representant legal, el nom de l'entitat líder, els compromisos d'execució assumits per cada membre de l'agrupació i l'import de la subvenció que executarà cadascuna de les entitats beneficiàries. Igualment hi constarà, expressament, el compromís de totes les entitats participants de mantindre la unió temporal fins al termini de prescripció previst en els articles 39 i 65 de l'LGS.  
  
3. No es considerarà una agrupació d'entitats aquelles que estiguen formades per una associació o federació a la qual pertanga la dita organització, o aquelles en les quals els òrgans de govern siguen coincidents, totalment o parcialment, en totes les entitats agrupades.  
  
Article 8. Successió d'entitats  
1. En el cas que s'hagen produït processos de fusió, absorció d'entitats sol·licitants de subvencions o qualsevol altre canvi de naturalesa jurídica, legalment regulats, haurà d'acreditar-se:  
a) La dissolució de les entitats preexistents.  
b) La transferència de tots els drets i les obligacions de les entitats preexistents a la nova entitat o a la que romanga.  
c) La constància en els estatuts de la nova entitat, o de la que romanga, que s'ha produït l'esmentada successió o absorció.  
  
2. En el cas de la participació d'entitats que acrediten ser successores d'unes altres, caldrà atindre's a les regles següents:  
a) En els supòsits de fusió i absorció, respecte de l'experiència en actuacions en matèria de cooperació al desenvolupament prèviament executades, es considerarà la suma de les executades per cadascuna de les entitats preexistents.  
b) En els supòsits de canvis de naturalesa jurídica de les entitats sol·licitants, es reconeixeran les actuacions en matèria de cooperació al desenvolupament executades per l'entitat originària.  
c) Respecte de la inscripció en el Registre d'agents de la cooperació internacional al desenvolupament de la Comunitat Valenciana, quan la successió done lloc a la creació d'una nova entitat, aquesta haurà d'estar inscrita per si mateixa.  
d) Quant al compliment de les obligacions derivades de l'obtenció de subvencions en anteriors convocatòries de la Generalitat Valenciana, totes i cadascuna de les entitats preexistents hauran d'estar-ne al corrent.  
  
3. Respecte de les entitats successores d'unes altres a conseqüència de processos d'escissió, es tindran en compte les regles següents:  
a) L'experiència en actuacions en matèria de cooperació al desenvolupament executades, la inscripció en el Registre d'agents de la cooperació internacional al desenvolupament de la Comunitat Valenciana i el compliment de les obligacions derivades de l'obtenció de subvencions en convocatòries anteriors de la Generalitat Valenciana seran reconeguts a l'entitat que conserve la personalitat jurídica preexistent.  
b) Si cap de les entitats resultants de l'escissió conservara la personalitat jurídica de l'entitat preexistent, totes seran considerades com a entitats de nova creació.  
  
Article 9. Requisits de les entitats beneficiàries  
Les convocatòries de subvencions establiran els requisits exigibles a les entitats beneficiàries per a poder concórrer-hi, dins del que s'estableix en aquesta ordre. En tot cas, per a adquirir la condició d'entitat beneficiària de qualsevol de les subvencions regulades en aquesta ordre, es requerirà:  
1. Complir els requisits exigits en l'article 11 de la Llei 38/2003, de 17 de novembre, general de subvencions.  
2. Ser persones jurídiques legalment constituïdes, de caràcter públic o privat sense ànim de lucre que, per raó dels fins, l'objecte o l'àmbit d'activitat, puguen dur a terme actuacions en l'àmbit de la cooperació per al desenvolupament, i que acrediten els requisits de capacitat financera i de gestió per a dur a terme l'actuació subvencionable.  
  
3. Tindre l'experiència mínima fixada en la convocatòria corresponent, i en les condicions establides, en actuacions corresponent en matèria de cooperació al desenvolupament.  
4. En el cas que l'entitat beneficiària siga una organització no governamental per al desenvolupament:  
a) Ha d'estar inscrita en el Registre d'agents de la cooperació internacional al desenvolupament de la Comunitat Valenciana, mitjançant la resolució de l'òrgan competent, abans de l'1 de gener de l'any anterior al que es publique la convocatòria a la qual es pretén accedir.  
b) Ha de tindre seu, domicili social o delegació permanent a la Comunitat Valenciana, inscrita en el Registre d'agents de la cooperació internacional al desenvolupament de la Comunitat Valenciana.  
5. No podran ser beneficiàries de subvencions les entitats en les quals concórrega alguna de les circumstàncies previstes en l'article 13.2 de l'LGS.  
  
Article 10. Obligacions de les entitats beneficiàries  
1. Les obligacions de les entitats beneficiàries de les subvencions concedides, sense perjudici del que s'estableix en la resta de normes reguladores, són:  
a) Complir l'objectiu, gestionar i realitzar de manera directa, si és el cas, amb la participació de l'entitat sòcia local, les activitats que constitueixen el contingut principal de l'actuació subvencionable, llevat d'aquelles activitats que, per la seua pròpia naturalesa, hagen de ser fetes per terceres persones. A aquest efecte, es consideraran com a vinculants els resultats previstos en la formulació inicial, si és el cas, en la reformulació, si se n'haguera sol·licitat, en les modificacions degudament autoritzades per l'òrgan gestor, així com en qualsevol altra acordada en aplicació de les normes sobre subvencions.  
b) Justificar davant de l'òrgan concedent el compliment dels requisits i les condicions, així com la realització de l'activitat i el compliment de la finalitat que determinen la concessió o el gaudi de la subvenció.  
c) Acreditar amb anterioritat a dictar-se la proposta de resolució de la concessió que es troba al corrent en el compliment de les seues obligacions tributàries i davant de la Seguretat Social, en la forma que es determine en aquesta ordre.  
d) Reformular la proposta, si és el cas, i acceptar per escrit la subvenció concedida en els supòsits als quals es refereixen els articles 42 i 43 d'aquesta ordre, dins del termini que s'hi establisca. Si no és acceptada en aquest termini, s'entendrà que es renuncia a la concessió.  
  
e) Gestionar els fons obtinguts que no podran ser transferits ni gestionats per organitzacions intermediàries diferents de l'entitat beneficiària i de les entitats sòcies locals designades en el document de formulació o en les seues modificacions degudament autoritzades, llevat del que s'indica en l'article 31 d'aquesta ordre respecte a la subcontractació, ni podran emprar-se per a finalitats diferents de les de l'activitat objecte de subvenció.  
f) Iniciar les activitats pròpies de la intervenció en els terminis màxims i les condicions establides en l'article 50 d'aquesta ordre.  
  
g) Sol·licitar de l'òrgan gestor autorització per a les modificacions, ampliacions de termini d'execució i suspensió de l'activitat subvencionada que s'indiquen en els articles d'aquesta ordre.  
h) Presentar els informes de seguiment, avaluació i justificació establits en els articles 55, 56, 64, 65 i 66 d'aquesta ordre.  
i) Informar, en les condicions establides en l'article 5 d'aquesta ordre, de l'obtenció d'ajudes i subvencions per a la mateixa finalitat, procedents de qualsevol administració pública o ens públic o privat, nacional o internacional.  
j) Comunicar a l'òrgan gestor, en el termini d'un mes des de la percepció de l'import de la subvenció, el compte bancari obert exclusivament per al projecte objecte de la subvenció, i ingressar-hi l'import. Aquest apartat no serà aplicable quan l'entitat beneficiària siga una entitat pública.  
k) Complir amb les obligacions de justificació de la despesa establides en el títol V d'aquesta ordre.  
l) Sotmetre's a les actuacions de comprovació de la Generalitat Valenciana, de la Intervenció General de la Generalitat Valenciana, de la Sindicatura de Comptes i del Tribunal de Comptes.  
D'acord amb el que s'estableix en l'article 43 de l'LGS, pel que fa a la coordinació d'actuacions, el pronunciament de l'òrgan gestor respecte de l'aplicació dels fons pels perceptors de subvencions s'entendrà sense perjudici de les actuacions de control financer que competeixen a la Intervenció General.  
m) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control, d'acord amb el que s'estableix en l'article 39 de l'LGS.  
n) Disposar dels llibres comptables, registres diligenciats i altres documents degudament auditats en els termes exigits per la normativa aplicable a l'entitat beneficiària en cada cas, així com tots els estats comptables i els registres específics que siguen exigits per les bases reguladores de les subvencions, amb la finalitat de garantir l'exercici adequat de les facultats de comprovació i control.  
o) Vincular als fins per als quals es va concedir la subvenció, pels períodes establits en aquesta ordre, els béns adquirits, construïts o reformats, i fer-ne la transferència d'acord amb les normes esmentades.  
  
p) Procedir al reintegrament dels fons percebuts en els supòsits previstos en el capítol 2 del títol VI d'aquesta ordre.  
q) Fer constar el finançament de la Generalitat Valenciana en totes les publicacions o accions de difusió de l'actuació. Quan l'entitat beneficiària exhibisca el seu propi logotip, haurà d'incloure l'establit per la Generalitat Valenciana en la mateixa grandària i condicions iguals de visibilitat. Aquesta obligació s'estén a l'entitat sòcia local, que haurà d'identificar adequadament la participació de la Generalitat Valenciana mitjançant l'ús del logotip i l'anagrama de la institució en el cartell o el suport d'identificació visual similar. Es podrà eximir d'aquesta obligació aquelles entitats que ho comuniquen i justifiquen a l'òrgan gestor en els casos en què es comprometa la seguretat de la intervenció.  
  
r) En el cas que les activitats pròpies de la intervenció es desenvolupen en territori espanyol i impliquen contacte habitual amb menors, caldrà presentar una declaració responsable que tot el personal que manté aquest contacte (tant el voluntari com el contractat) compleix l'acreditació d'aportar un certificat negatiu del Registre central de penats per delictes sexuals, tal com estableix l'article 13 de la Llei orgànica 1/1996, de 15 de gener, de protecció jurídica del menor, de modificació parcial del Codi Civil i de la Llei d'enjudiciament civil, així com l'article 8 de la Llei 45/2015, de 14 d'octubre, de voluntariat.  
  
2. L'òrgan concedent podrà donar per finalitzada qualsevol de les activitats subvencionades quan es detecten incompliments substancials de les obligacions a les quals fa referència aquest article. En aquest supòsit, exigirà la presentació de l'informe final i, segons el procediment establit, exigirà la devolució dels fons no executats fins a aquell moment, sense perjudici dels reintegraments eventuals als quals donara lloc la revisió de l'informe final, juntament amb els corresponents interessos de demora comptabilitzats des del moment en què es va fer efectiva la subvenció. Amb aquest objectiu, l'òrgan gestor emetrà un informe en el qual es posaran de manifest els incompliments corresponents i donarà un termini de 10 dies per a formular-hi al·legacions, en el qual l'entitat beneficiària podrà aportar documents o altres elements de judici; passat aquest termini, l'òrgan gestor, a la vista de les al·legacions, podrà obrir un període de prova, passat el qual, l'òrgan concedent dictarà una resolució de l'incident d'incompliment. La dita resolució esgota la via administrativa, i contra aquesta cabran els recursos establits en l'article 44 d'aquesta ordre. La tramitació d'aquest incident d'incompliment, en tots els aspectes no previstos en aquest apartat, es regirà pel que estableix la legislació bàsica de procediment administratiu.  
3. La responsabilitat final en l'execució de l'actuació subvencionable correspondrà a l'entitat beneficiària directament davant de la Generalitat Valenciana, sense que es puga exigir a l'entitat sòcia local o a qualsevol altra entitat participant en aquesta execució.  
  
Article 11. Entitat sòcia local  
1. L'entitat sòcia local o la contrapart estrangera és la persona jurídica creada i reconeguda d'acord amb la legislació del país en el qual es desenvoluparà l'actuació, que manté relacions de col·laboració amb l'entitat beneficiària i que assumeix en tot o en part l'execució directa de les actuacions objecte de la subvenció.  
2. Serà obligatori disposar d'una entitat sòcia local o contrapart estrangera en les convocatòries de subvencions de l'article 1 d'aquesta ordre que estiguen vinculades a executar ajudes en països receptors d'ajuda oficial al desenvolupament, a través dels instruments següents: cooperació econòmica al desenvolupament, acció humanitària, cooperació tècnica, comerç just i promoció i defensa de persones defensores de drets humans. En la proposta d'actuació haurà de figurar adequadament identificada, i acreditada d'acord amb la normativa aplicable al país d'execució de l'actuació a subvencionar. S'exceptuen d'aquesta obligació les actuacions d'emergència de les subvencions d'acció humanitària, en què no serà obligatori disposar d'una entitat sòcia local.  
  
3. Qualsevol modificació de l'entitat o entitats sòcies locals haurà de disposar de l'autorització prèvia de l'òrgan concedent.  
4. L'execució total o parcial de la subvenció per part de l'entitat sòcia local no serà considerada com a subcontractació. Amb caràcter general, aquesta execució es considera com a execució per si mateixa per part de l'entitat beneficiària, i generarà, si és el cas, responsabilitats cap a aquesta.  
  
  
TÍTOL II  
Actuacions i despeses subvencionables  
  
CAPÍTOL I  
Actuacions subvencionables  
  
Article 12. Tipus d'actuacions i quantia màxima de les subvencions  
Les actuacions en matèria de cooperació al desenvolupament objecte de les subvencions regulades en aquesta ordre podran adoptar les categories següents, segons l'objectiu i l'abast:  
a) Intervencions específiques: les actuacions dirigides específicament al desenvolupament d'intervencions de duració inferior a 12 mesos orientades a abordar problemes conjunturals o generalistes. Les intervencions específiques que es duguen a terme en tercers països hauran de desenvolupar-se en contextos d'alta vulnerabilitat i podran no estar restringides, exclusivament, a les àrees geogràfiques establides com a prioritàries en el Pla director de la Cooperació Valenciana.  
  
b) Projectes: s'entén per projecte, en l'àmbit d'aquesta ordre, el conjunt d'accions dirigides a la consecució d'un objectiu específic en un país o zona fronterera determinada, que poden estar inserides en programes o plans de desenvolupament de major envergadura. Hauran de tindre una duració mínima de 12 mesos.  
c) Programes: tindran per finalitat la consecució d'un objectiu general de desenvolupament i podran incloure l'actuació en diversos països, així com en diverses àrees o sectors. Hauran de tindre caràcter pluriennal, amb un període d'execució màxim de tres anys, sense perjudici dels supòsits excepcionals d'ampliació previstos en aquesta ordre.  
L'import màxim de la subvenció per a cada actuació serà el fixat en la corresponent resolució de convocatòria.  
  
Article 13. Requisits de les actuacions  
Els requisits de les actuacions en matèria de cooperació al desenvolupament regulades en aquesta ordre són:  
1. Les actuacions han d'adequar-se als paràmetres següents:  
a) Els objectius i les prioritats horitzontals, geogràfiques i sectorials establits en el Pla director de la Cooperació Valenciana.  
b) La consecució dels Objectius de Desenvolupament Sostenible (d'ara en avant, ODS), amb una identificació clara de les metes dels ODS que persegueix.  
c) Hauran d'estar incloses en els compromisos internacionals i acords de col·laboració bilaterals en matèria de cooperació al desenvolupament sostenible entre la Generalitat Valenciana i les administracions públiques dels països o regions socis, i si és el cas, en les orientacions estratègiques i prioritats dels governs nacionals i regionals.  
2. Les convocatòries podran establir els objectius, les prioritats, les línies i els sectors o àrees en els quals hauran d'ajustar-se les actuacions en matèria de cooperació al desenvolupament subvencionables, i reservar fons per a àmbits o activitats específiques de la cooperació per al desenvolupament que, per la seua naturalesa, requerisquen un tractament diferenciat.  
3. Les actuacions hauran d'obtindre la puntuació mínima fixada en cada convocatòria, que en cap cas serà inferior a 65 punts sobre 100, dels criteris objectius de valoració recollits en aquesta ordre, per a superar la valoració tècnica.  
4. El nombre màxim d'actuacions que podrà presentar cada entitat de manera individual, o en agrupació amb una altra o altres entitats, així com la quantia màxima de subvencions que podrà percebre cada entitat, estaran fixats en cada resolució de convocatòria.  
5. L'actuació finançada haurà de ser viable tècnicament i pressupostàriament. Aquesta viabilitat es determinarà conformement als criteris objectius que establisquen les convocatòries respectives i que estaran inclosos en els informes de valoració dels projectes.  
  
Article 14. Criteris objectius per a la valoració de les actuacions subvencionables  
1. Les actuacions subvencionables seran valorades d'acord amb els criteris objectius continguts en els articles següents.  
2. La convocatòria fixarà la ponderació dels criteris definits en els articles següents.  
  
Article 15. Criteris de valoració de les actuacions de cooperació per al desenvolupament  
En la valoració de les actuacions de cooperació al desenvolupament regulades en aquestes bases es podrà obtindre un màxim global de 100 punts, d'acord amb els següents criteris objectius:  
1. Bloc I. Criteris relacionats amb la capacitat de gestió i experiència de l'entitat sol·licitant, fins a un màxim de 20 punts:  
a) Implantació territorial i consolidació institucional.  
b) Experiència en el desenvolupament de projectes.  
c) Capacitat de gestió, planificació i avaluació.  
2. Bloc II. Aspectes relacionats amb l'entitat sòcia local, fins a un màxim de 20 punts:  
a) Participació i implicació de l'entitat sòcia local en el desenvolupament del projecte i la política organitzativa:  
b) Experiència de l'entitat sòcia local en el desenvolupament de projectes:  
c) Capacitat de gestió, planificació i avaluació.  
3. Bloc III. Criteris relacionats amb la valoració de la qualitat del projecte, fins a un màxim de 60 punts:  
a) Grau de concreció i detall en la contextualització, diagnòstic i justificació de l'actuació.  
b) Qualitat del disseny del projecte.  
c) Pertinència al context i sostenibilitat.  
d) Viabilitat tècnica i financera de l'actuació.  
e) Incorporació al projecte dels enfocaments transversals.  
f) Adequació de l'actuació a les prioritats de la Generalitat Valenciana.  
  
Article 16. Criteris de valoració de les actuacions d'acció humanitària  
En la valoració de les actuacions d'acció humanitària regulades en aquestes bases es podrà obtindre un màxim de 100 punts, d'acord amb els següents criteris objectius:  
1. Bloc I. Criteris relacionats amb la capacitat de gestió i experiència de l'entitat sol·licitant, fins a un màxim de 20 punts:  
a) Implantació territorial i consolidació institucional.  
b) Experiència en el desenvolupament de projectes.  
c) Capacitat de gestió, planificació i avaluació.  
2. Bloc II. Criteris relacionats amb la valoració de la qualitat del projecte, fins a un màxim de 80 punts:  
a) Grau de concreció i detall en la contextualització, diagnòstic i justificació de l'actuació.  
b) Qualitat del disseny del projecte.  
c) Pertinència al context i sostenibilitat.  
d) Viabilitat tècnica i financera de l'actuació.  
e) Incorporació al projecte dels enfocaments transversals.  
f) Adequació de l'actuació a les prioritats de la Generalitat Valenciana.  
  
Article 17. Criteris de valoració de les actuacions d'educació per a la ciutadania global, sensibilització i comerç just  
En la valoració de les actuacions d'educació per a la ciutadania global que promoguen, mitjançant propostes pedagògiques, activitats educatives o formatives, es podrà obtindre un màxim de 100 punts, d'acord amb els següents criteris objectius:  
1. Bloc I. Criteris relacionats amb la capacitat de gestió i experiència de l'entitat sol·licitant, fins a un màxim de 20 punts:  
a) Implantació territorial i consolidació institucional.  
b) Experiència en el desenvolupament de projectes.  
c) Capacitat de gestió, planificació i avaluació.  
2. Bloc II. Criteris relacionats amb la valoració de la qualitat del projecte, fins a un màxim de 80 punts:  
a) Especificació i nivell de detall en la contextualització, diagnòstic i justificació de l'actuació.  
b) Qualitat del disseny del projecte.  
c) Pertinència al context i sostenibilitat.  
d) Viabilitat tècnica i financera de l'actuació.  
e) Incorporació al projecte dels enfocaments transversals.  
f) Adequació de l'actuació a les prioritats de la Generalitat Valenciana.  
  
Article 18. Criteris de valoració de les actuacions de cooperació tècnica  
En la valoració de les actuacions de cooperació tècnica regulades en aquestes bases, es podrà obtindre un màxim de 100 punts, d'acord amb els següents criteris objectius:  
1. Bloc I. Criteris relacionats amb la capacitat de gestió i experiència de l'entitat sol·licitant, fins a un màxim de 20 punts:   
a) Implantació territorial i consolidació institucional.  
b) Experiència en el desenvolupament de projectes en matèria de cooperació al desenvolupament.  
c) Capacitat de gestió, planificació i avaluació.  
2. Bloc II. Criteris relacionats amb la valoració de la qualitat de les aliances de cooperació establides, fins a un màxim de 20 punts:  
  
a) Grau de participació i implicació de l'aliança amb les contraparts en la identificació i formulació del projecte.  
b) Pertinència i qualitat de l'intercanvi a la Comunitat Valenciana i en el país d'actuació.  
3. Bloc II. Criteris relacionats amb la valoració de la qualitat del projecte, fins a un màxim de 60 punts:  
a) Grau de concreció i detall en la contextualització, diagnòstic i justificació de l'actuació.  
b) Qualitat del disseny del projecte.  
c) Pertinència al context i sostenibilitat.  
d) Viabilitat tècnica i financera de l'actuació.  
e) Incorporació al projecte dels enfocaments transversals.  
f) Adequació de l'actuació a les prioritats de la Generalitat Valenciana.  
  
Article 19. Criteris de valoració d'actuacions de promoció i defensa de persones defensores de drets humans  
En la valoració de les actuacions de sensibilització per a la promoció i la defensa de persones defensores de drets humans que fomenten, per mitjà de propostes pedagògiques, activitats educatives o formatives, es podrà obtindre un màxim de 100 punts, d'acord amb els següents criteris objectius:  
1. Bloc I. Criteris relacionats amb la capacitat de gestió i experiència de l'entitat sol·licitant, fins a un màxim de 20 punts:  
a) Implantació territorial i consolidació institucional.  
b) Experiència en el desenvolupament de projectes.  
c) Capacitat de gestió, planificació i avaluació.  
2. Bloc II. Criteris relacionats amb la valoració de la qualitat del projecte, fins a un màxim de 80 punts:  
a) Especificació i nivell de detall en la contextualització, diagnòstic i justificació de l'actuació.  
b) Qualitat del disseny del projecte.  
c) Pertinència al context i sostenibilitat.  
d) Viabilitat tècnica i financera de l'actuació.  
e) Incorporació al projecte dels enfocaments transversals.  
f) Adequació de l'actuació a les prioritats de la Generalitat Valenciana.  
  
Article 20. Criteris d'avaluació per a actuacions en matèria de promoció en l'àmbit local dels ODS en el marc de l'Agenda 2030 per al Desenvolupament Sostenible  
En la valoració de les actuacions en matèria de promoció en l'àmbit local dels ODS en el marc de l'Agenda 2030 per al Desenvolupament Sostenible regulades en aquestes bases, es podrà obtindre un màxim de 100 punts, d'acord amb els següents criteris objectius:  
Bloc 1. Alineació de l'entitat sol·licitant amb l'Agenda 2030 per al Desenvolupament Sostenible, fins a un màxim de 30 punts:  
a) Antiguitat de la pertinença a l'Aliança de Ciutats per al Desenvolupament Sostenible de la Generalitat Valenciana, a determinar per la data de la sessió plenària en la qual s'aprove la inclusió en aquest grup.  
b) Iniciatives, actuacions i projectes desenvolupats en matèria de desenvolupament sostenible.  
c) Pertinença a xarxes que impulsen la sostenibilitat.  
Bloc 2. Criteris relacionats amb la valoració de la qualitat del projecte, fins a un màxim de 70 punts:  
a) Grau de concreció i detall en la contextualització, diagnòstic i justificació de l'actuació.  
b) Qualitat del disseny del projecte.  
c) Pertinència al context i sostenibilitat.  
d) Viabilitat tècnica i financera de l'actuació.  
e) Incorporació al projecte dels enfocaments transversals.  
f) Adequació de l'actuació a les prioritats de la Generalitat Valenciana.  
  
Article 21. Guies d'avaluació ex ante  
Els criteris establits en els articles anteriors es desenvoluparan detalladament per a cada convocatòria a través de les guies d'avaluació ex ante, que estaran disponibles en el lloc web de l'organisme competent en matèria de cooperació internacional al desenvolupament.  
  
  
CAPÍTOL II  
Despeses subvencionables  
  
Article 22. Despeses subvencionables  
1. Són despeses subvencionables totes les que estan lligades de manera indubtable a la intervenció i l'execució de les activitats pressupostades i autoritzades, i que resulten estrictament necessàries per a ser implementades, sempre que complisquen les normes sobre justificació i control establides i que es destinen al finançament de la consecució dels objectius concretats en l'actuació.  
En cap cas el cost de les despeses subvencionables podrà ser superior al valor de mercat de la zona on es realitze l'acció.  
A l'efecte de determinar la quantia de les subvencions, s'entén per pressupost validat el pressupost íntegre d'execució de la intervenció resultant de la valoració realitzada en els informes tècnics corresponents.  
2. La despesa subvencionable s'haurà de fer en el termini d'execució i haurà de ser pagada efectivament en el període comprés entre la data d'inici de la intervenció i abans de la finalització del període de justificació, llevat de les d'identificació i formulació, que poden fer-se abans de la data d'inici, i les d'auditoria i avaluació, traduccions i despeses notarials i registrals, que podran fer-se i ser pagades després de la finalització del termini d'execució però abans de la fi del termini de justificació; es podran establir excepcions al que es preveu en aquest apartat en la convocatòria corresponent.  
3. En les convocatòries de subvencions d'acció humanitària seran finançables les existències prèviament adquirides i emmagatzemades per l'entitat beneficiària, posades a la disposició de l'actuació, en les condicions que s'establisca en la resolució de la convocatòria.  
4. Seran subvencionables les despeses que es deriven del manteniment dels béns mobles inventariables adscrits a l'execució de l'actuació subvencionada i que siguen imprescindibles per a fer que funcionen correctament. No tindran caràcter subvencionable les millores o increments de valor d'aquests béns que no siguen autoritzats per l'òrgan gestor, o les despeses que es deriven d'un ús inadequat del bé, el cost del qual serà assumit per l'entitat.  
5. S'establirà el model de memòria econòmica que reflecteix el pressupost que ha de presentar cada entitat sol·licitant. Aquest pressupost haurà d'establir una subdivisió per partides pressupostàries de despeses que hauran de recollir algunes o totes de les partides esmentades en l'article següent.  
  
Article 23. Naturalesa i tipologia de les despeses subvencionables  
1. Les despeses subvencionables són de dos tipus: costos directes i costos indirectes:  
a) Costos directes: són aquells lligats directament a l'execució de la intervenció, que financen la consecució dels objectius i la realització de les activitats previstes. Es divideixen en despeses directes corrents i despeses directes d'inversió.  
1. Costos directes corrents:  
A. Identificació i formulació. S'inclouran en aquesta partida les despeses derivades de la identificació en el terreny ?en el país o països prioritaris o preferents- i formulació posterior de la intervenció, així com la traducció prevista en la formulació, sempre que s'hagen fet dins dels sis mesos anteriors a la data de terminació del termini de presentació de sol·licituds a la convocatòria. En el cas que se sol·licite el finançament d'aquestes despeses, hauran d'acompanyar-se com a annexos a la formulació de la intervenció els documents resultants de la identificació i els documents justificatius de la despesa realitzada, a l'efecte de valorar-ne la procedència, per a ser subvencionats. Les despeses imputables a aquesta fase seran sempre corrents.  
B. Línia de base S'inclouran en aquesta partida les despeses derivades de la línia de base prevista en l'article 54 d'aquesta ordre.  
C. Avaluació externa. S'inclouran en aquesta partida les despeses derivades de l'avaluació final prevista en l'article 66 d'aquesta ordre.  
D. Auditoria externa. S'inclouran en aquesta partida les despeses derivades de la revisió del compte justificatiu mitjançant un procediment d'auditoria, prevista en l'article 65 d'aquesta ordre.  
E. Altres serveis tècnics i professionals. S'inclouran en aquesta partida aquells serveis, assistències tècniques o consultories, requerits per a la realització de plans de negoci, capacitacions, seminaris, informes (diferents dels d'identificació i formulació, avaluació, auditoria i projectes d'obra, que s'imputen a les seues partides respectives), serveis de disseny i maquetació de materials, despeses de control de gestió o altres necessitats com ara notarials, registrals, de compulsa i de traducció que no impliquen relació laboral amb l'entitat beneficiària i no puguen incloure's en altres partides.  
F. Arrendaments. S'inclouran en aquesta partida les despeses de lloguer de terrenys, immobles ?llevat d'habitatges- vehicles, maquinària, instal·lacions i utillatges necessaris per a l'execució de la intervenció. S'exclou d'aquesta partida el lloguer de les seus administratives o habitatges del personal de l'entitat beneficiària o de la sòcia local.  
G. Materials i subministraments. S'inclouran en aquesta partida l'adquisició de consumibles d'oficina i informàtica que siguen necessaris per al desenvolupament de les activitats previstes en la intervenció, efectes, materials i altres béns o serveis que resulten necessaris per a l'execució d'aquestes activitats, com ara reprografia i impremta i suports audiovisuals, així com qualsevol classe de material fungible necessari per a l'execució de les activitats (material sanitari, agrari, etc.), així com el manteniment i les assegurances dels vehicles en el terreny.  
H. Beques. Es justificaran aportant la convocatòria, resolució i acceptació de la beca i l'acreditació dels pagaments o transferència realitzada.  
I. Viatges, allotjaments i dietes. S'inclouran en aquesta partida les despeses per transport o desplaçament, carburant, allotjament i manutenció, produïdes, per raó del servei, pel personal vinculat a la intervenció en virtut d'una relació laboral. L'import màxim subvencionable per a aquest tipus de despeses no podrà superar el previst per al personal que presta serveis per a la Generalitat Valenciana, en les quanties que la normativa vigent en matèria d'indemnitzacions per raó del servei resulte aplicable per a cada exercici econòmic. Aquestes quantitats serviran de referència, tant per a les despeses realitzades a Espanya com per a les generades en els països d'execució de les activitats, sempre respectant el valor de mercat. En el cas de serveis tècnics i professionals que requerisquen desplaçaments per a ser executats, només s'imputaran a aquest concepte aquelles relacionades amb serveis que no requerisquen un contracte escrit (serveis esporàdics de professorat/docència, advocacia, notaria o taxació). Si el servei requereix la subscripció d'un contracte, les despeses de desplaçament i dietes estaran compreses en el preu del contracte, computaran a l'efecte dels límits aplicables en la normativa de contractació i es justificaran d'acord amb l'apartat relatiu a altres serveis tècnics i professionals. L'aportació d'un vehicle en espècie serà incompatible amb la imputació amb càrrec a la subvenció de despeses de desplaçaments realitzats amb el mateix vehicle, l'assegurança i el manteniment d'aquest vehicle. En el formulari d'identificació de l'activitat i en la memòria econòmica es desglossarà l'import corresponent d'aquesta despesa imputada al personal local, en seu, expatriat, voluntari i el de la població beneficiària.  
  
J. Activitats de formació i coordinació. S'inclouran en aquesta partida les activitats destinades al transport, l'allotjament i la manutenció del personal participant en les activitats del projecte que no tinga relació jurídica amb l'entitat beneficiària.  
K. Personal. S'inclouran en aquesta partida les despeses derivades de la contractació del personal al servei, totalment o parcialment, de la intervenció, sempre que hi haja una relació laboral, fixa o temporal entre l'entitat beneficiària i la persona treballadora. No s'inclouran despeses originades per les persones integrants de les juntes directives o consells de direcció de les entitats beneficiàries ni de les contraparts. Igualment s'inclouran en aquesta partida salaris, assegurances socials a càrrec de l'entitat i altres provisions de fons de depòsit obligat d'acord amb la legislació local i, en cas del personal en l'exterior, totes les despeses derivades de l'aplicació de l'Estatut dels cooperants, sempre que estiguen previstes en el document de formulació de la intervenció. Aquestes últimes despeses, si no són obligatòries per la legislació laboral que corresponga, han de figurar en el contracte laboral subscrit per l'entitat beneficiària. Respecte de les entitats vinculades a la Conferència Episcopal, diòcesis, ordres, congregacions o vinculades a qualsevol església o comunitat religiosa inscrita en Registre d'entitats religioses del Ministeri de Justícia, serà finançable la posada a la disposició de la intervenció dels seus recursos humans, la relació dels quals es regirà per la seua pròpia normativa. No s'hi inclouran penalitzacions o compensacions per incompliments de contracte imputables a l'entitat beneficiària, les seues sòcies o contraparts, ni recàrrecs per impagament o retards en impostos retinguts o Seguretat Social. En tot cas, haurà de disposar-se del contracte de treball corresponent, juntament amb l'acord complementari de destinació en cas de cooperants, d'acord amb la normativa que ho regisca. En els contractes s'hauran d'especificar les tasques que s'exerceixen, la modalitat de contractació, la categoria professional i el salari. En el cas que un contracte de treball siga anterior a la concessió de la subvenció, o qui l'exercisca únicament es dedique parcialment a activitats relacionades amb l'execució d'una determinada intervenció, no caldrà que figuren expressament en el contracte les activitats que realitza en relació amb aquella intervenció.  
Es preveuen tres subpartides per a aquest concepte:  
K1. Personal local: Personal contractat per l'entitat beneficiària o les seues sòcies locals, sotmés a la legislació laboral del país on s'executa la intervenció i en el qual presta els serveis, d'acord amb el règim laboral corresponent, en què les seues funcions i tasques estan directament relacionades amb la intervenció.  
K2. Personal expatriat: Personal contractat per l'entitat beneficiària sotmés a la legislació espanyola, que presta els serveis en el país d'execució i les tasques de la qual es vinculen directament a la intervenció. La relació amb l'entitat beneficiària estarà regida, a més de per la resta de la legislació aplicable, pel que regula el Reial decret 519/2006, de 28 d'abril, pel qual s'estableix l'Estatut dels cooperants. Els seus acords complementaris de destinació, per tant, han d'haver sigut presentats amb la justificació davant de l'òrgan gestor.  
K3. Personal amb seu a la Comunitat Valenciana: Personal contractat per l'entitat beneficiària, sotmés a la legislació espanyola, i que fa el seu treball de manera continuada a la Comunitat Valenciana, i les tasques de la qual es vinculen directament a la intervenció, amb independència dels desplaçaments ocasionals a altres zones d'Espanya o país/països vinculat/s al projecte.  
La retribució mensual bruta del personal en seu, tècnic, local i expatriat, imputable a la subvenció, no podrà excedir la quantitat especificada en la resolució de convocatòria corresponent.  
En el document de formulació de l'actuació subvencionable, l'entitat sol·licitant haurà d'indicar el percentatge de la jornada laboral que el personal dedicarà al projecte. La retribució màxima subvencionable es calcularà aplicant el percentatge corresponent.   
L. Voluntariat. S'inclouran en aquesta partida les despeses en què incórrega l'entitat beneficiària que execute unes certes activitats per mitjà de persones voluntàries de les seues organitzacions que, segons la normativa vigent en matèria de voluntariat, no perceben retribucions, com ara les despeses de les pòlisses d'assegurança d'accidents, malaltia i responsabilitat civil que, si és el cas, siguen subscrites i es deriven directament de la intervenció, sempre que aquestes despeses no siguen finançades per les persones voluntàries, així com les despeses per transport o desplaçament, assegurances de vehicles, carburant, allotjament i manutenció, produïdes per raó del servei per la persona voluntària. Igualment, les despeses de lloguer d'habitatges destinats a l'allotjament en el país d'execució de la intervenció, sempre que estiguen previstes en el document de formulació. Els acords d'incorporació hauran de complir el que s'estableix en la Llei 45/2015, de 14 d'octubre, de voluntariat, i ser presentats en l'òrgan directiu en matèria de cooperació internacional per al desenvolupament.  
M. Activitats de testimoni vinculades a intervencions d'acció humanitària. S'inclouran en aquesta partida les despeses imputables al desenvolupament d'accions de sensibilització i incidència en actors locals o internacionals relacionats amb les poblacions beneficiàries. Les activitats testimonials han d'estar vinculades a les assistencials i incidir en els objectius de la intervenció, així com desenvolupar-se en el país d'actuació o en els espais nacionals o internacionals que atenguen aquestes problemàtiques. No podran imputar-se a aquest concepte despeses relacionades amb la visibilitat de l'entitat beneficiària.  
N. Despeses derivades de suport psicosocial i de processos judicials en defensa de persones defensores de drets humans. El total de la despesa subvencionada per aquest concepte no podrà superar el 30 % de la subvenció concedida.  
O. Activitats de sensibilització vinculades a la intervenció de cooperació internacional per al desenvolupament. S'inclouran en aquesta partida les despeses imputables al desenvolupament d'accions de sensibilització en el territori de la Comunitat Valenciana o material de difusió relacionats amb el desenvolupament, objectius i resultats de l'actuació executada. No podran imputar-se a aquest concepte despeses relacionades amb la visibilitat de l'entitat beneficiària.  
P. Despeses bancàries. S'inclouran en aquesta partida les despeses bancàries i de transferència dels comptes que figuren a nom del projecte.  
Q. Transferències d'efectiu i cupons en actuacions d'acció humanitària. S'inclouran en aquesta partida el lliurament de diners a persones individuals o unitats familiars, siga com a ajuda d'emergència amb la finalitat de satisfer les necessitats bàsiques d'aliments i de productes no alimentaris o serveis, o per a comprar béns essencials per a la recuperació dels seus mitjans de subsistència.  
2. Costos directes d'inversió:  
A. Adquisició de terrenys o immobles. S'inclouran en aquesta partida totes les despeses necessàries per a l'adquisició de terrenys o immobles en el cas que aquests béns resulten necessaris per al compliment dels objectius de la intervenció, i sempre que queden vinculats als fins de l'activitat subvencionada, així com la inscripció legal en els registres locals de la propietat, impostos, taxes, despeses notarials, llicències i altres directament relacionades.  
Haurà d'especificar-se el règim de propietat i titularitat i aportar-se la documentació probatòria suficient.  
S'exclou la compra de seus administratives o habitatges del personal de l'entitat beneficiària o de la seua sòcia local.  
B. Obres d'infraestructures, construcció o reforma d'immobles. S'inclouran en aquesta partida la construcció o instal·lació de pous, sistemes de regadiu, d'electricitat, de comunicacions, camins rurals i camins ramaders i similars; despeses de construcció o reforma, que inclouran materials i el transport d'aquests, mà d'obra i trasllat, i si és el cas, contractes, direcció de les obres, llicències i taxes, assegurances obligatòries i altres directament relacionades.  
Les obres d'infraestructura podran ser de primer establiment, de reforma o de gran reparació.  
En cap cas es podran imputar despeses de construcció ni rehabilitació de seus administratives de l'entitat beneficiària, de l'entitat sòcia local ni d'habitatges del personal en l'exterior.  
En aquesta partida s'inclouran els treballs i estudis tècnics inherents a la inversió, dictàmens facultatius, estudis previs i redacció de projectes.  
C. Equips i materials inventariables. S'inclouran en aquesta partida les despeses d'adquisició, si és el cas, enviament i trànsit de duana i instal·lació per a la posada en funcionament de maquinària, mobiliari, equips informàtics, elements de transport i altres equipaments.  
L'import dels béns adquirits per a l'execució de la intervenció i durant el seu període d'execució, que vagen a ser transferits una vegada finalitzat aquest termini a la població destinatària o a la contrapart local de la intervenció, sempre que en siga la beneficiària final, podrà imputar-se íntegrament. Quan aquests béns no vagen a ser transferits, podran imputar-se únicament les despeses d'amortització durant el període d'execució, en vista de la vida útil del bé, calculades de la manera següent:  
Maquinària industrial o agrícola o generadors: 120 mesos (10 anys).  
  
Mobiliari d'oficina: 120 mesos (10 anys).  
Mitjans de transport: 60 mesos (5 anys).  
Equips informàtics, fotocopiadores, faxos, telèfons, equips de ràdio o altres mitjans de naturalesa similar: 48 mesos (4 anys).  
L'amortització imputable a la subvenció es calcularà d'acord amb la fórmula següent: A = (VA x M)/VU  
En què:  
A = Amortització imputable a la subvenció.  
VA = Valor d'adquisició del bé, incloses les despeses d'enviament, instal·lació i posada en funcionament.  
M = Nombre de mesos complets que el bé ha estat a la disposició de la intervenció, que no podrà ser superior al període d'execució, considerat com el període de formulació més el d'execució real, ni es computaran mesos posteriors a la finalització de la vida útil (VU) del bé.  
  
VU = Vida útil del bé en mesos. Es computarà des del moment en què l'entitat beneficiària o la seua sòcia local (contrapart) l'adquireix. Quan es tracte de béns adquirits de segona mà, la vida útil es podrà computar des del moment en què el bé va ser posat en el mercat per primera vegada, sempre que es dispose d'acreditació de la data en la qual va passar això (data de matriculació, per exemple, en cas de vehicles). En aquest supòsit, la vida útil a l'efecte d'imputació de l'amortització a la subvenció concedida per la Generalitat Valenciana serà la diferència entre la vida útil d'un bé nou, establida en aquest mateix apartat, i el període transcorregut entre la posada en el mercat del bé i l'adquisició per l'entitat beneficiària o la seua sòcia local. El valor d'adquisició per part de l'entitat beneficiària o la seua sòcia local serà dividit per la vida útil calculada així.  
S'exclou l'equipament i l'adquisició de materials i subministraments per a seus administratives o habitatges del personal adjudicatari o del de la sòcia local.  
b) Costos indirectes:  
S'entendrà per despesa indirecta la pròpia del funcionament regular de l'entitat beneficiària, les seues sòcies en agrupació o les seues entitats sòcies locals, que resulte imprescindible per a l'execució de la intervenció i atribuïble a l'entitat, en la mesura en què aquests costos corresponguen al període en què efectivament es realitza. Les despeses indirectes de les subvencions per a actuacions es podran acreditar mitjançant una declaració responsable signada per la persona representant legal de l'entitat, en la qual es descriuran els tipus de despeses incloses i els imports destinats a cadascuna, i s'hi farà constar que han sigut realitzades per al sosteniment de l'execució de l'actuació subvencionable, sense que la suma dels costos indirectes imputats a la intervenció puga superar el 10 % del total dels costos directes del pressupost validat per la Generalitat Valenciana. En tot cas, les dades han d'obrar en la comptabilitat de l'entitat.  
2. En cap cas són subvencionables:  
a) Els interessos deutors de comptes bancaris.  
b) Els recàrrecs i les sancions administratives i penals o els interessos d'aplicació a la demora dels pagaments.  
c) Les despeses de procediments judicials derivades o relacionades amb l'actuació subvencionada.  
d) Les despeses de representació o atencions protocol·làries, esmorzars, servei d'àpats, recepcions, regals, flors, espectacles.  
e) Les quotes satisfetes per la pertinença a qualsevol agrupació, plataforma o federació d'entitats o ONGD.  
f) Els impostos indirectes quan siguen susceptibles de recuperació o compensació.  
g) Indemnitzacions per acomiadament.  
  
Article 24. Despeses subvencionables d'actuacions a executar en tercers països  
En les actuacions establides en l'article 1 d'aquesta ordre per a executar en tercers països, és a dir, fora de l'àmbit de la Comunitat Valenciana, podran ser subvencionades, d'acord amb la classe de pressupost publicat en cada resolució de convocatòria, les despeses que, segons la seua naturalesa, es corresponguen amb les següents:  
a) Costos directes:  
1. Costos directes corrents:  
A. Despeses vinculades a identificació i formulació, línia de base, avaluació externa i auditoria externa. El total de la despesa imputada a la Generalitat Valenciana per aquests conceptes serà com màxim d'un 12 % de la subvenció concedida per aquesta, sense que puguen superar-se els 60.000 euros per actuació.  
B. Altres serveis tècnics i professionals.  
C. Arrendaments.  
D. Materials i subministraments.  
E. Viatges, allotjaments i dietes. El total de la despesa subvencionada per aquest concepte no podrà superar la quantia del 15 % de la subvenció concedida per la Generalitat Valenciana, llevat que, per les característiques i la finalitat de la intervenció, en la resolució de convocatòria s'establisca un percentatge superior.  
F. Activitats de formació i coordinació. El total de la despesa subvencionada per aquest concepte no podrà superar la quantia del 30 % de la subvenció concedida, llevat que, per les característiques i la finalitat de la intervenció, en la resolució de convocatòria s'establisca un percentatge superior.  
G. Personal. El total de la despesa subvencionada per aquest concepte no podrà superar la quantia del 60 % de la subvenció concedida per la Generalitat Valenciana, excepte en les actuacions vinculades a la cooperació tècnica, en les quals no es fixa un límit per a les despeses de personal. Tot això amb el desglossament següent:  
1. Personal local. El total de la despesa subvencionada per aquest concepte estarà limitat pel percentatge total de la partida, del qual es restaran els percentatges establits en els dos apartats següents.  
2. Personal expatriat. El total de la despesa subvencionada per aquest concepte no podrà superar la quantia del 5 % de la subvenció concedida per la Generalitat Valenciana.  
3. Personal en seu a la Comunitat Valenciana. El total de la despesa subvencionada per aquest concepte no podrà superar la quantia del 5 % de la subvenció concedida per la Generalitat Valenciana.  
H. Voluntariat.  
I. Activitats de testimoni en intervencions d'acció humanitària.  
  
J. Activitats de sensibilització vinculades a la intervenció de cooperació internacional per al desenvolupament.  
K. Despeses bancàries. Només seran imputables a la Generalitat Valenciana les despeses bancàries dels comptes que figuren a nom de l'actuació subvencionable.  
L. Transferències d'efectiu i cupons per a actuacions en acció humanitària. El total de la despesa subvencionada per aquest concepte no podrà superar el 20 % de la subvenció concedida.  
M. Despeses derivades de processos judicials en defensa de persones defensores de drets humans. El total de la despesa subvencionada per aquest concepte no podrà superar el 20 % de la subvenció concedida.  
2. Costos directes d'inversió.  
A. Adquisició de terrenys o immobles.  
B. Obres d'infraestructures, construcció o reforma d'immobles.  
C. Equips i materials inventariables.  
b) Costos indirectes. La suma dels costos indirectes imputats a la intervenció no podrà superar el 10 % del total dels costos directes del pressupost validat.  
  
Article 25. Despeses subvencionables d'actuacions executades a la Comunitat Valenciana  
En les actuacions establides en l'article 1 d'aquesta ordre, que s'executen dins de l'àmbit de la Comunitat Valenciana, podran ser subvencionades, d'acord amb la classe de pressupost publicat en cada resolució de convocatòria, les despeses que, segons la seua naturalesa, es corresponguen amb les següents:  
a) Costos directes:  
1. Costos directes corrents:  
A. Despeses vinculades a identificació i formulació, línia de base, avaluació externa i auditoria externa. El total de la despesa imputada a la Generalitat Valenciana per aquests conceptes serà com màxim d'un 12 % de la subvenció concedida per aquesta, sense que puguen superar-se els 20.000 euros per actuació.  
B. Altres serveis tècnics i professionals.  
C. Arrendaments.  
D. Materials i subministraments.  
E. Viatges, allotjaments i dietes. El total de la despesa subvencionada per aquest concepte no podrà superar la quantia del 15 % de la subvenció concedida per la Generalitat Valenciana, llevat que, per les característiques i la finalitat de la intervenció, en la resolució de convocatòria s'establisca un percentatge superior.  
F. Personal.  
G. Voluntariat.  
H. Despeses bancàries. Només seran imputables les despeses bancàries dels comptes que figuren a nom de l'actuació subvencionada.  
b) Costos indirectes. La suma dels costos indirectes imputats a la intervenció no podrà superar el 10 % del total dels costos directes del pressupost validat per la Generalitat Valenciana.  
  
Article 26. Bestreta de fons per a impostos susceptibles de recuperació  
  
1. En l'àmbit de les subvencions regulades en aquesta ordre, els impostos susceptibles de recuperació seran atesos per una bestreta amb càrrec a la subvenció concedida, mentre no siguen efectivament recuperats.  
2. Per tant, si arribat el moment de la finalització del termini d'execució no se n'ha produït la recuperació, els justificants que incloguen aquests impostos es justificaran per l'import íntegre, i s'adjuntarà al compte una declaració responsable de l'entitat beneficiària que acredite aquesta circumstància, en què s'indique l'import total dels impostos pendents de recuperació i imputats a la subvenció de la Generalitat Valenciana en concepte de bestreta.  
3. En el moment de la presentació de la justificació de la subvenció concedida, s'haurà d'aportar, si és el cas, una declaració responsable de no haver recuperat aquests impostos, acompanyada d'un certificat de l'Administració tributària d'origen que acredite que no s'ha produït aquesta recuperació o, en el cas d'impossibilitat manifesta d'obtindre el dit certificat, una acreditació d'aquest aspecte, emesa per l'òrgan de l'Agència Espanyola de Cooperació Internacional per al Desenvolupament en l'exterior o per l'ambaixada d'Espanya.  
4. Si la recuperació d'aquests impostos es produeix durant el termini d'execució de l'actuació subvencionada, els imports recuperats seran aplicats a sufragar despeses vinculades a l'activitat, dins del seu termini d'execució, sense que siga necessària l'autorització prèvia de l'òrgan gestor, llevat que l'aplicació implique canvis o modificacions que afecten objectius, resultats, ubicació territorial, entitat sòcia local o contrapart o població beneficiària.  
5. En cas que la recuperació es produïsca en els quatre anys següents a la finalització del termini d'execució de l'actuació, l'entitat beneficiària podrà proposar aplicar la quantia a activitats associades o complementàries a la intervenció subvencionada. L'òrgan gestor emetrà una resolució d'autorització o denegació de l'aplicació dels fons en què indicarà, en cas d'aprovació, el termini d'execució i justificació. Si la resolució fora denegatòria, s'haurà de fer la devolució de la bestreta.  
  
6. L'obligació de retornar els impostos recuperats subsistirà durant quatre anys des de la presentació de la justificació, a la fi dels quals, si no s'han recuperat encara els impostos, s'haurà d'aportar una nova declaració responsable que acredite aquesta circumstància.  
7. Les entitats beneficiàries que es troben exemptes del pagament d'impostos en el país on es realitza la intervenció estaran obligades a comunicar-ho i presentar la documentació corresponent, d'acord amb el que s'estableix en aquesta ordre.  
  
Article 27. Aportacions en espècie  
1. Segons el que s'ha fixat en l'article 4 d'aquesta ordre, les aportacions que realitzen les entitats beneficiàries, seran: dineràries, amb fons propis o a través d'aportacions d'altres administracions o entitats públiques o privades, o a través d'aportacions en espècie o valoritzacions de l'entitat beneficiària o l'entitat social local.  
2. Les aportacions en espècie seran admeses només en el cas en què s'acompanyen d'un certificat de la persona física o jurídica que aporte els béns o serveis. En aquest certificat, o en un annex a aquest, s'haurà de descriure i quantificar l'aportació, indicar el nombre d'unitats, les hores de treball, el preu unitari quan corresponga, a més de la valorització total; així mateix, en el cas de béns, el certificat haurà d'estar acompanyat d'una factura de compra del bé o, en cas de no tindre'n, de documents que permeten determinar-ne el valor i la forma d'adquisició.  
  
3. Les valoritzacions hauran d'ajustar-se als preus del mercat local i, en el cas d'equips o béns, es tindrà en compte l'antiguitat i el valor d'adquisició. En tot cas, seran objecte de control igual que la resta de les aportacions.  
4. No s'acceptarà com a contribució en espècie la valorització de la participació de la població beneficiària en esdeveniments, jornades o cursos.  
5. No podran considerar-se com a aportació en espècie les seus administratives del soci local quan s'hagen de pagar lloguers o hipoteques per aquests béns.  
  
Article 28. Criteris de valoració econòmica  
1. Per a la valoració correcta de les despeses subvencionables, l'entitat sol·licitant haurà de facilitar, en la memòria econòmica que presente juntament amb la sol·licitud, la informació adequada sobre les previsions justificatives dels costos que suposa l'execució de l'actuació subvencionable.  
2. Quan l'import de la despesa subvencionable siga igual o superior al que establisca la normativa aplicable en matèria de contractes del sector públic en els supòsits d'execució d'obra, subministrament de béns d'equip o prestació de serveis per empreses de consultoria o assistència tècnica, l'entitat beneficiària haurà de sol·licitar com a mínim tres ofertes de diferents entitats proveïdores, amb caràcter previ a la contracció del compromís per a la prestació del servei o el lliurament del bé, llevat que per les característiques especials de les despeses subvencionables no hi haja en el mercat un nombre suficient d'entitats que el subministren o el presten, excepte en el cas de despeses d'identificació o formulació inicial de l'actuació subvencionable.  
3. L'elecció entre les ofertes presentades, que s'hauran d'aportar en la fase de justificació econòmica, s'haurà de fer d'acord amb els criteris d'eficiència, economia i impuls als recursos locals, i haurà de justificar-se expressament en una memòria quan no es corresponga amb la proposta econòmica més avantatjosa. No podrà, en cap cas, fraccionar-se un contracte per a disminuir-ne la quantia i eludir el compliment dels requisits esmentats.  
4. Si una oferta presentada no és la més favorable econòmicament i no adjunta la justificació adequada, l'òrgan gestor podrà recaptar una taxació pericial contradictòria del bé o el servei, les despeses de la qual correran a compte de l'entitat beneficiària. En aquest cas, la subvenció es calcularà prenent com a referència el menor dels dos valors: el declarat per l'entitat beneficiària o el resultat de la taxació.  
5. En el cas d'igualtat de condicions, es donarà preferència als béns o serveis d'origen local i, si és el cas, als subministrats a la Comunitat Valenciana.  
6. Per a la fixació dels salaris que ha de cobrar la mà d'obra local, s'estarà a l'índex de preus establit en el país on es desenvolupe l'acció, i per a poder fer-ho es consultaran totes les fonts oficials que puguen acreditar que les quantitats previstes per l'organització com a costos salarials de mà d'obra local s'ajusten als salaris establits en el país corresponent.  
7. La quantia màxima subvencionable del salari o preu/hora corresponent als i les professionals de la Comunitat Valenciana i del personal tècnic haurà d'estar especificada en la resolució de la convocatòria.  
  
  
Article 29. Afectació de béns  
1. D'acord amb l'article 31.4 de l'LGS, en el supòsit d'adquisició, construcció, rehabilitació i millora de béns inventariables, aquests béns han de quedar formalment vinculats als fins de la intervenció realitzada, per la qual cosa una vegada concloga aquesta intervenció o es manifeste la impossibilitat sobrevinguda d'executar-la, han de ser transferits a les entitats beneficiàries finals de la intervenció subvencionada o entitats públiques que garantisquen la continuïtat o permanència dels béns, sense que puguen ser usats lliurement ni per l'entitat beneficiària de la subvenció ni per les organitzacions sòcies locals.  
2. Per tant, la transferència efectiva d'aquests béns es realitzarà a nom d'entitats públiques o entitats beneficiàries finals, o agrupacions legalment constituïdes d'aquestes, de manera que els béns seran inscriptibles a nom de la contrapart local quan:  
a) La contrapart local siga una entitat pública.  
b) La contrapart local siga al mateix temps la beneficiada final.  
c) Haurà de quedar reflectida documentalment la propietat dels béns al final de la intervenció. La fórmula mitjançant la qual ha d'instrumentar-se el lliurament haurà d'explicitar-se en el document de formulació de la intervenció.  
3. Quan ni les entitats públiques ni les destinatàries finals estiguen en disposició d'assumir la transferència, l'entitat beneficiària de la subvenció, juntament amb l'òrgan directiu en matèria de cooperació internacional per al desenvolupament, determinarà consensuadament la manera de procedir, i en aquest cas podrà transferir-se ?entre altres- a l'organització que haja actuat com a contrapart en l'execució de la intervenció, o en el cas d'acció humanitària, a la contrapart privada amb experiència de treball en la zona d'intervenció.  
4. Quan circumstàncies extraordinàries no previstes, com l'existència d'un conflicte bèl·lic o una situació d'inestabilitat i inseguretat pública, impedisquen fer aquestes transferències, podrà sol·licitar-se una pròrroga a aquest efecte. Si aquestes circumstàncies es mantenen durant un període de deu anys, en els quals l'organització sòcia local haguera demostrat fefaentment i suficientment la vinculació dels immobles a la finalitat per a la qual es va atorgar la subvenció, es donarà per conclosa l'obligació de transferir-los.  
5. Quan, finalitzada la intervenció, l'entitat beneficiària tinga concedida una subvenció per a continuar treballant amb les mateixes persones o entitats beneficiades finals, o que siguen susceptibles de rebre la transferència final les mateixes autoritats locals, es podrà sol·licitar l'autorització per a vincular els béns a la nova actuació subvencionada i la demora de la transferència fins al final d'aquesta actuació.  
  
6. El període d'afectació als fins de la intervenció, computable des de la data de finalització de l'execució, serà de vint anys per a aquells actius susceptibles de ser inscrits en un registre públic, i en aquest cas, tant el període esmentat com l'import de la subvenció concedida han de constar en l'escriptura i ser objecte d'inscripció en el registre mencionat.  
7. Per als béns que no ho siguen, com és el cas de vehicles i altres equips i materials, aquest període serà com s'exposa a continuació:  
a) Maquinària industrial o agrícola o generadors: 120 mesos (10 anys).  
b) Mobiliari d'oficina: 120 mesos (10 anys).  
c) Mitjans de transport: 60 mesos (5 anys).  
d) Equips informàtics, fotocopiadores, faxos, telèfons, equips de ràdio o altres mitjans de naturalesa similar: 48 mesos (4 anys).  
8. En el cas de béns inscriptibles en un registre públic, s'haurà de fer constar en l'escriptura aquesta circumstància, així com l'import de la subvenció concedida per la Generalitat Valenciana; aquests aspectes hauran de ser inscrits en el registre públic corresponent.  
9. En cas d'incompliment de l'obligació d'afectació de béns establida en aquest article, s'estarà al que estableixen els apartats 4 i 5 de l'article 31 de l'LGS.  
  
Article 30. Canvis de moneda  
1. En el moment de la formulació de l'actuació subvencionada, per a l'aplicació dels tipus de canvi de moneda, es prendrà com a data de referència els vigents en aquell moment.  
2. Les operacions de canvi de moneda s'hauran de dur a terme, en tots els casos, en mercats oficials, i s'hauran d'acreditar amb els justificants emesos per les entitats que operen en aquests mercats, llevat que no n'hi haja, aspecte que haurà de ser acreditat per algun dels òrgans de representació espanyols en el país d'execució, oficines tècniques de cooperació, ambaixades o consolats o, si no n'hi ha, per l'ambaixada del país de la Unió Europea que exercisca la representació d'Espanya. En cas d'operacions humanitàries dirigides per Nacions Unides, l'acreditació d'aquesta circumstància podrà ser emesa per l'organisme de Nacions Unides que coordine els treballs sobre el terreny.  
  
3. Per a l'aplicació dels tipus de canvi documentats a l'hora d'elaborar el compte justificatiu, l'entitat beneficiària podrà optar per qualsevol sistema admés comptablement, el qual haurà d'explicar en els informes de justificació.  
4. Llevat que hi haja una previsió diferent en la normativa reguladora de la subvenció, en la gestió i la justificació d'una mateixa subvenció no podran utilitzar-se diferents sistemes d'aplicació dels tipus de canvi.  
  
Article 31. Subcontractació  
1. S'entendrà per subcontractació tot encàrrec de l'entitat beneficiària a una altra persona física o jurídica, consistent en la realització ?en tot o en part- de l'activitat subvencionada que és pròpia de l'objecte social o habitual de l'entitat beneficiària. Es consideraran subcontractacions les contractacions de serveis o assistències quan es tracte de la realització d'activitats pròpies de l'àmbit d'actuació de les entitats beneficiàries, com és el cas de la realització d'identificacions d'intervencions de cooperació per al desenvolupament. A més, la prestació de serveis o assistències es considerarà subcontractació, sense importar quin en siga l'objecte, sempre que s'encomane a altres entitats de la mateixa naturalesa.  
2. No es considerarà subcontractació, i per tant tindrà el caràcter de realització per si mateixa, la contractació d'obres, subministraments, prestació de serveis o altres assistències que, tot i ser necessàries per a l'execució de l'activitat subvencionada, no formen part de l'objecte social o habitual de l'entitat beneficiària. Igualment, l'execució total o parcial per les organitzacions sòcies locals o contraparts que figuren identificades en el projecte no serà considerada com a subcontractació.  
3. L'entitat beneficiària, així com, si és el cas, les integrants d'una agrupació, no podran subcontractar amb terceres parts la realització d'activitats objecte de la intervenció, llevat que hi haja una autorització expressa de l'òrgan gestor. Per a fer-ho, l'entitat beneficiària, amb la conformitat, si és el cas, de les altres integrants d'una agrupació, haurà de sol·licitar l'autorització abans de procedir a la subcontractació.  
4. L'entitat beneficiària, així com, si n'hi ha, les altres integrants d'una agrupació, podrà subcontractar, si és el cas, fins a un màxim que no excedisca el 30 % de l'import de l'actuació subvencionada. En el cas d'agrupacions, aquest percentatge està referit a la suma dels compromisos assumits per cadascuna de les entitats integrants de l'agrupació.  
  
5. Quan l'activitat subcontractada amb terceres parts excedisca un 20 % de l'import de la subvenció i aquest import siga superior a 60.000 euros, el contracte se subscriurà per escrit i aquesta subscripció haurà de ser autoritzada prèviament per l'òrgan gestor.  
6. Les persones o entitats subcontractades estaran obligades només amb l'entitat beneficiària, que assumirà la responsabilitat total de l'execució de la intervenció subvencionada davant de la Generalitat Valenciana.  
7. No podrà, en cap cas, fraccionar-se un contracte per a disminuir-ne la quantia i eludir el compliment dels requisits esmentats.  
  
8. Les organitzacions contractistes estaran obligades només amb l'entitat beneficiària, que assumirà la responsabilitat total de l'execució de l'activitat subvencionada davant de la Generalitat Valenciana.  
9. A aquest efecte, les entitats beneficiàries seran responsables de fer respectar, en l'execució de la intervenció subvencionada concertada amb terceres parts, els límits que s'estableixen en aquesta ordre i en la resolució de convocatòria. Quant a la naturalesa i la quantia de les despeses subvencionables, les persones i entitats subcontractades estaran subjectes al deure de col·laboració previst en l'article 46 de l'LGS, per a permetre la verificació adequada del compliment d'aquests límits.  
10. En cap cas podran subcontractar-se activitats que augmenten el cost de la intervenció subvencionada, però no aporten valor afegit al contingut.  
11. En cap cas podrà concertar l'entitat beneficiària l'execució total o parcial de les activitats subvencionades amb:  
a) Persones o entitats que no podrien tindre la condició d'entitat beneficiària de subvencions per incomplir els requisits aplicables establits en l'article 9 d'aquesta ordre, en les quals concórreguen alguna de les prohibicions previstes en l'article 13 de l'LGS, o es trobaren incurses en les causes de prohibició previstes en la Llei orgànica 1/2002, de 22 de març.  
b) Persones o entitats que hagen percebut altres subvencions per a la realització de l'activitat objecte de contractació.  
c) Intermediacions o assessories en les quals els pagaments es definisquen com un percentatge del cost total de l'operació, llevat que aquest pagament estiga justificat amb referència al valor de mercat del treball realitzat o els serveis prestats.  
d) Persones o entitats vinculades amb l'entitat beneficiària, llevat que concórreguen les circumstàncies següents:  
1. Que la contractació es realitze d'acord amb les condicions normals de mercat.  
2. Que s'obtinga l'autorització prèvia de l'òrgan gestor en els termes que es fixen en aquest article.  
e) Entitats sol·licitants d'ajuda o subvenció per a alguna intervenció de la mateixa finalitat o similar que la concedida a l'entitat beneficiària en la mateixa convocatòria que no hagen obtingut la subvenció per no haver reunit els requisits o no haver arribat a la puntuació mínima, siga en solitari o agrupades.  
  
TÍTOL III  
Procediment de concessió i pagament  
  
Article 32. Procediment de concessió  
1. El procediment de concessió de les subvencions previstes en aquesta ordre es tramitarà mitjançant una convocatòria pública en règim de concurrència competitiva d'acord amb el que s'estableix en l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en els articles següents d'aquesta ordre.  
2. La concessió de subvencions, els incidents derivats de l'execució, la justificació, l'avaluació, i en general tots els procediments regulats en aquesta ordre, així com qualsevol comunicació reglada al llarg de la tramitació electrònica, es faran per mitjans telemàtics, ja que les entitats beneficiàries i les empreses auditores són subjectes obligats a relacionar-se electrònicament amb les administracions públiques d'acord amb el que estableix l'article 14 de la Llei 39/2015, d'1 d'octubre, del procediment administratiu comú de les administracions públiques.  
  
3. Els tràmits que hagen de dur a terme les entitats sol·licitants en el procediment hauran de realitzar-se en els formularis que estaran a la disposició de les persones interessades en el lloc web de l'òrgan gestor.  
  
  
CAPÍTOL I  
Iniciació del procediment  
  
Article 33. Convocatòria  
1. El procediment s'iniciarà d'ofici per mitjà de la convocatòria aprovada per la persona titular de la conselleria competent en matèria de cooperació internacional per al desenvolupament, i publicada en la Base de dades nacional de subvencions, que donarà trasllat al Diari Oficial de la Generalitat Valenciana de l'extracte de la convocatòria per a publicar-la, d'acord amb el procediment establit en l'article 20.8 de l'LGS i el contingut necessari que exigeix l'article 23.  
2. Les convocatòries hauran de recollir el contingut mínim de l'article 166 de la Llei 1/2015, de 6 de febrer, d'hisenda pública, del sector instrumental i de subvencions.  
3. Les convocatòries fixaran necessàriament la quantia total màxima destinada a les subvencions convocades i els crèdits pressupostaris als quals s'imputen.  
4. Excepcionalment, la convocatòria podrà fixar, a més de la quantia total màxima dins dels crèdits disponibles, una quantia addicional que, per a ser aplicada a la concessió de subvencions, no requerirà una nova convocatòria, d'acord amb les regles previstes en l'apartat 2 de l'article 58 del Reial decret 887/2006, de 21 de juliol, pel qual s'aprova el Reglament de l'LGS.  
  
Article 34. Sol·licituds  
1. Les sol·licituds s'ajustaran al model que necessàriament figurarà en les convocatòries respectives. En qualsevol cas, el model de sol·licitud i de la documentació annexa estarà a la disposició de les entitats interessades en el web de la Generalitat Valenciana. El termini de presentació de les sol·licituds serà de vint dies hàbils.  
2. Les entitats presentaran les sol·licituds únicament de manera electrònica en la seu electrònica de la Generalitat Valenciana. Per a poder tramitar electrònicament la sol·licitud, i la resta de tràmits del procediment de concessió, les entitats sol·licitants hauran d'utilitzar algun dels sistemes d'identificació electrònica o de signatura electrònica, segons el tràmit, recollits en la Llei 39/2015, d'1 d'octubre, del procediment administratiu comú de les administracions públiques, i autoritzats per l'Administració de la Generalitat Valenciana. Es podrà utilitzar qualsevol dels certificats admesos per la seu electrònica de la Generalitat i que inclou, entre altres, el certificat electrònic emés per l'Agència Valenciana de Certificació. Igualment, la tramitació electrònica es podrà dur a terme per mitjà de la figura del representant autoritzat, d'acord amb els articles 5 i següents de la Llei 39/2015, d'1 d'octubre, del procediment administratiu comú de les administracions públiques, així com amb els articles 34 i següents del Decret 220/2014, pel qual s'aprova el Reglament d'administració electrònica de la Comunitat Valenciana, en els termes establits en la convocatòria.  
  
3. Les sol·licituds hauran de presentar-se en la seu electrònica de la Generalitat Valenciana, en l'enllaç https://sede.gva.es, acompanyades de la documentació que establisca la convocatòria corresponent, des d'on es faran els tràmits electrònics. Així mateix, tots els procediments han de publicar-se en la seu, on estaran disponibles la informació de la convocatòria i els formularis. Per a facilitar la usabilitat i visibilitat dels tràmits a les persones interessades, es podrà mostrar el tràmit de la seu en el lloc web de la conselleria competent en matèria de cooperació al desenvolupament, des del qual es reconduirà a la seu com a punt únic de tramitació electrònica de la Generalitat. Donada la presentació telemàtica obligatòria, els models de formulari estaran accessibles en la plataforma de tramitació per a ser omplits en línia. Podran presentar-se així mateix en qualsevol dels llocs establits en l'article 16.4 de la Llei 39/2015, d'1 d'octubre, del procediment administratiu comú de les administracions públiques, en els termes que preveja la convocatòria.  
  
4. La presentació de la sol·licitud de subvenció significa la plena acceptació de les bases i del que disposa la resolució de convocatòria.  
  
Article 35. Regles generals sobre la documentació que cal presentar  
1. Les sol·licituds hauran d'estar acompanyades de la documentació preceptiva i valorativa en la forma que s'establisca en els dos articles següents, respectant el que s'estableix en l'article 28 de la Llei 39/2015, d'1 d'octubre, del procediment administratiu comú de les administracions públiques.  
2. Si els documents que les entitats sol·licitants han de presentar amb les seues sol·licituds ja s'han presentat en el Registre d'agents de la cooperació internacional al desenvolupament de la Comunitat Valenciana, caldrà indicar-ho en la sol·licitud, a fi de no tornar a presentar-los.  
  
3. Les persones sol·licitants podran autoritzar l'òrgan gestor a recaptar les dades relatives a alguns dels documents exigits i a comprovar que l'entitat es troba al corrent en el compliment de les seues obligacions tributàries, amb la Seguretat Social i per reintegrament de subvencions, i així quedar eximides de la necessitat d'aportar-les.  
  
4. Així mateix, podrà autoritzar-se la comprovació vàlida de manera electrònica de la representació de les persones sol·licitants en el corresponent registre electrònic d'apoderament d'acord amb el que es preveu en l'article 6 de la Llei 39/2015, d'1 d'octubre, del procediment administratiu comú de les administracions públiques.  
5. També podrà autoritzar-se a l'òrgan gestor per a consultar o recaptar electrònicament els documents necessaris elaborats per altres administracions públiques, a través de les seues xarxes corporatives, o per a verificar-los, per a la qual cosa es podran utilitzar els serveis de verificació de la Plataforma Autonòmica d'Interoperabilitat (PAI) de la Generalitat o altres sistemes electrònics habilitats a aquest efecte.  
6. Quant a la resta de documents requerits en l'apartat 1 d'aquest article que no puguen consultar-se o recaptar-se per algun dels procediments previstos en els apartats 2, 3 o 4, hauran de digitalitzar-se, d'acord amb el que estableix l'article 27 de la Llei 39/2015, d'1 d'octubre, del procediment administratiu comú de les administracions públiques, amb caràcter previ a presentar-los electrònicament.  
  
Article 36. Documentació preceptiva  
1. Les sol·licituds hauran d'anar acompanyades de la documentació preceptiva següent:  
a) Documentació acreditativa de la representació de la persona sol·licitant respecte de l'entitat, en el cas que l'entitat sol·licitant no estiga inscrita en el Registre d'agents de la cooperació internacional al desenvolupament de la Comunitat Valenciana.  
b) Declaració de la persona responsable de l'entitat sol·licitant en la qual conste que reuneix els requisits especificats en l'article 9 d'aquesta ordre; el compromís d'aportar la diferència entre el cost total de l'actuació subvencionada i l'ajuda de la Generalitat Valenciana; el compromís de complir les obligacions previstes en l'article 10 d'aquesta ordre, el compromís de no dur a terme, en l'àmbit d'execució del projecte presentat, cap acció que puga resultar contradictòria amb la política exterior d'Espanya o amb els objectius de la Generalitat Valenciana, així com de donar difusió de l'origen de la subvenció i d'incorporar, en tot cas i de manera visible, el logotip de la Generalitat Valenciana.  
  
c) En cas d'ONGD legalment constituïdes i amb capacitat d'obrar a Espanya, una declaració responsable que l'entitat ha complit les obligacions establides en el Reial decret 519/2006, de 28 d'abril.  
d) Declaració responsable que l'entitat no es troba incursa en les causes de prohibició per a obtindre la condició d'adjudicatari de subvencions previstes en els apartats 2 i 3 de l'article 13 de l'LGS.  
e) Declaració responsable de l'obtenció o sol·licitud d'altres subvencions per a la mateixa finalitat.  
f) Declaració responsable que l'entitat es troba al corrent de les obligacions derivades de l'obtenció amb anterioritat de subvencions del programa pressupostari de cooperació internacional al desenvolupament, dels pressupostos de la Generalitat Valenciana.  
g) En el cas de tractar-se d'una entitat o organització no governamental les activitats de la qual es desenvolupen en territori espanyol i impliquen contacte habitual amb menors, caldrà presentar una declaració responsable que tot el personal que manté aquest contacte (tant el voluntari com el contractat) compleix l'acreditació d'aportar un certificat negatiu del Registre central de penats per delictes sexuals, tal com estableix l'article 13 de la Llei orgànica 1/1996, de 15 de gener, de protecció jurídica del menor, de modificació parcial del Codi Civil i de la Llei d'enjudiciament civil, així com l'article 8 de la Llei 45/2015, de 14 d'octubre, de voluntariat.  
h) Si és el cas, una denegació expressa a l'òrgan gestor perquè no obtinga, de manera directa, l'acreditació, per mitjans telemàtics, que l'entitat sol·licitant està al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat Valenciana, i de les seues obligacions amb la Seguretat Social, previstes en l'article 13 de l'LGS i en els articles 18, 19 i 22 del Reial decret 887/2006, de 21 de juliol, pel qual s'aprova el reglament d'aquesta llei. En aquest cas, haurà de presentar els certificats que acrediten el compliment d'aquestes obligacions.  
  
i) Document acreditatiu de solvència i capacitat, en el qual conste que l'entitat sol·licitant reuneix les condicions de solvència i capacitat de gestió per a realitzar l'actuació objecte de la subvenció. Per a fer-ho, es podrà incloure, si és el cas, documentació acreditativa de:  
1. Les actuacions realitzades durant l'últim any natural anterior a la convocatòria.  
2. Estat comptable i ingressos corresponents a l'exercici anterior a la convocatòria, que incloguen el balanç de la situació, el compte de pèrdues i guanys i la memòria econòmica de l'any anterior, o bé les últimes auditades, tot això subscrit per una persona autoritzada segons els estatuts.  
3. Les fonts de finançament.  
j) Memòria econòmica de l'actuació, que cal presentar al costat de la sol·licitud i que constitueix un requisit essencial; haurà d'incloure un pla de finançament en el qual es justifique la contribució financera externa en els termes previstos en els articles anteriors, així com de la subvenció sol·licitada a la Generalitat Valenciana. En relació amb la memòria econòmica, haurà de tindre's en compte i adjuntar-se el següent:  
1. Si és el cas, factures proforma, pressupostos professionals, peritatges sobre els costos per unitat dels recursos que es vulguen emprar o altres documents probatoris, quan es tracte de despeses superiors a 6.000 euros, i de manera excepcional, en el cas que no puga disposar-se de documents acreditatius respecte d'algun concepte de despesa, un informe justificatiu d'aquesta impossibilitat.  
2. Si és el cas, documentació acreditativa de la titularitat i el règim de propietat dels immobles vinculats al projecte, així com del seu valor.  
3. En el cas que el projecte comprenga la construcció d'habitatges o infraestructures, s'hauran d'aportar els permisos d'obra o els documents que acrediten la conformitat de les autoritats locals.  
k) Organigrama, delegacions a la Comunitat Valenciana, si és el cas, i relació del personal laboral. Hi haurà de constar la composició dels òrgans de govern, administració i direcció de l'entitat, de la seu central i de la delegació a la Comunitat Valenciana, així com la relació dels càrrecs que integren aquests òrgans i el règim de dedicació a les funcions de govern, administració i direcció de cadascun dels càrrecs de la seu central i de la delegació a la Comunitat Valenciana. Hi haurà de constar la relació del personal que participarà en l'actuació subvencionable i les seues tasques.  
En el cas que l'entitat sol·licitant manque de treballadors i treballadores per compte d'altri, una declaració jurada per la persona representant de l'entitat d'aquesta circumstància, juntament amb la documentació que acredite la seua capacitat per a la realització de les activitats necessàries per a aconseguir els fins de les subvencions o ajudes convocades.  
l) En cas que l'actuació requerisca l'existència d'entitat sòcia local, se n'hauran de presentar els estatuts i la inscripció davant de l'administració competent que acredite la seua capacitat jurídica i d'obrar en el país d'execució de l'actuació, quan siga una entitat privada.  
m) En el mateix cas de l'apartat anterior també es presentarà un document en què conste la conformitat del soci local en l'execució de l'actuació i que detalle els termes de col·laboració entre l'entitat sol·licitant i l'organització sòcia local.  
n) En el cas de presentació de la sol·licitud per una agrupació d'entitats, a més de la documentació que es descriu en els altres apartats d'aquest article, referida a cadascuna de les entitats membres de l'agrupació, hauran de presentar un acord signat digitalment per totes les entitats que la componen, en què conste, almenys:  
  
1. Un únic responsable jurídic davant de la Generalitat Valenciana, que serà l'entitat líder i actuarà com a representant de l'agrupació.  
2. La voluntat de les parts de concórrer conjuntament a la convocatòria.  
3. La identificació del representant legal.  
4. Els compromisos d'execució assumits per cadascuna de les entitats membres de les agrupacions.  
o) Aportació de l'imprés de domiciliació bancària, en el cas de nou perceptor o nou compte bancari.  
p) Qualsevol altra documentació preceptiva que s'especifique en la convocatòria.  
2. La inscripció de l'entitat, així com la seu, el domicili social o la delegació permanent a la Comunitat Valenciana, i la representació de la persona que presenta la sol·licitud respecte de l'entitat sol·licitant, es comprovaran d'ofici en el Registre d'agents de la cooperació internacional al desenvolupament de la Comunitat Valenciana.  
3. En el moment en què es produïsca una modificació de les dades o documents que figuren en el Registre d'agents de la cooperació internacional al desenvolupament de la Comunitat Valenciana, amb transcendència en una convocatòria amb el termini de presentació de sol·licituds obert, haurà de presentar-se davant del registre esmentat la documentació que avale aquesta modificació, dins d'aquest termini.  
4. En el cas de projectes de promoció en l'àmbit local dels Objectius de Desenvolupament Sostenible en el marc de l'Agenda 2030, les entitats públiques sol·licitants hauran de presentar:  
a) Declaració responsable que l'entitat no es troba incursa en les causes de prohibició per a obtindre la condició d'adjudicatari de subvencions previstes en els apartats 2 i 3 de l'article 13 de l'LGS.  
  
b) Declaració responsable de l'obtenció o sol·licitud d'altres subvencions per a la mateixa finalitat.  
c) Declaració responsable que l'entitat es troba al corrent de les obligacions derivades de l'obtenció amb anterioritat de subvencions del programa pressupostari de cooperació internacional al desenvolupament, dels pressupostos de la Generalitat Valenciana.  
d) Memòria econòmica de l'actuació en la qual s'incloguen les activitats que es pretenen desenvolupar i el seu cost econòmic.  
5. Quant a la documentació anterior, de la que es considere actualitzada en el Registre d'agents regulat pel Decret 17/2020, de 7 de febrer, se n'haurà de sol·licitar l'exempció en la sol·licitud.  
  
Article 37. Documentació valorativa  
Les convocatòries establiran la documentació tècnica que es podrà acompanyar a les sol·licituds per tal de valorar-les correctament, que podrà consistir en documentació acreditativa d'alguns dels aspectes següents:  
1. Sobre la mateixa entitat sol·licitant:  
a) Pla de voluntariat i protocol de l'itinerari de l'entitat.  
b) Pertinença a organismes i xarxes locals, autonòmiques, nacionals i internacionals.  
c) Política interna de l'entitat en matèria d'equitat de gènere: Estratègia de gènere i desenvolupament i pla d'igualtat degudament inscrit en els registres administratius competents.  
d) Informació sobre les avaluacions de projectes dutes a terme per l'entitat en els últims 5 anys.  
e) Pla de comunicació i rendició de comptes de l'entitat.  
f) Documents estratègics: pla estratègic, programa, estratègia país, pla d'acció o un altre que facilite informació sobre l'articulació de l'actuació per a la qual se sol·licita la subvenció en relació amb la consecució dels Objectius de Desenvolupament Sostenible (ODS) establits en l'Agenda 2030.  
g) Productes i materials en l'àmbit de l'educació per a la ciutadania global, si és el cas, en suport escrit, audiovisual, digital o electrònic, en valencià.  
h) Document d'estratègia d'educació per al desenvolupament, amb l'acreditació corresponent de la publicació en el lloc web de l'entitat i amb l'aprovació de l'assemblea, la junta directiva o el patronat.  
i) En el cas d'entitats locals, document acreditatiu de pertànyer a l'Aliança de Ciutats per al Desenvolupament Sostenible.  
2. En cas que l'actuació requerisca l'existència d'una entitat sòcia local, s'haurà d'aportar:  
a) Organigrama i relació de personal laboral de l'entitat sòcia local, en què conste la composició dels òrgans de govern, administració i direcció de l'entitat, així com la relació dels càrrecs que integren aquests òrgans i règim de dedicació a les funcions de govern, administració i direcció de cadascun dels seus càrrecs. Hi haurà de constar la relació del personal que participarà i les seues tasques en el projecte.  
  
En el cas que l'entitat soci local manque de treballadors i treballadores per compte d'altri, una declaració jurada per la persona representant de l'entitat d'aquesta circumstància, juntament amb la documentació que acredite la seua capacitat per a la realització de les activitats necessàries per a aconseguir els fins de les subvencions o ajudes convocades.  
  
b) Política interna de l'entitat en matèria d'equitat de gènere.  
c) Pertinença a organismes i xarxes locals, nacionals i internacionals.  
d) Pla de comunicació i rendició de comptes de l'entitat.  
e) Memòria de la institució en la qual conste que l'organització sòcia local reuneix les condicions de solvència i capacitat de gestió per a realitzar l'actuació objecte de la subvenció. En aquest sentit, es podrà incloure, si és el cas:  
1. Les actuacions realitzades durant l'últim any natural anterior a la convocatòria.  
2. Estat comptable i ingressos corresponents a l'exercici anterior a la convocatòria, incloent-hi el balanç de la situació, el compte de pèrdues i guanys i la memòria econòmica de l'any anterior, o bé les últimes auditades, tot això subscrit per la persona autoritzada segons els estatuts.  
3. Les fonts de finançament.  
3. En relació amb l'actuació subvencionable:  
a) Projecte o programa tècnic detallat, en el qual es concretarà l'objecte de subvenció. La resolució de la convocatòria especificarà, per a cada modalitat de subvenció, els requisits mínims que ha de contindre la formulació tècnica del projecte o programa; en qualsevol cas, hi haurà de constar la informació sobre l'articulació de l'actuació per a la qual se sol·licita subvenció en relació amb la consecució dels Objectius de Desenvolupament Sostenible (ODS) establits en l'Agenda 2030.  
b) Pla de desenvolupament regional o local del país d'intervenció en el qual s'articula el projecte o programa presentat.  
c) Quan l'actuació es realitze en col·laboració amb agents socials o organismes públics i privats, s'haurà de presentar un document que acredite la voluntat de treballar conjuntament en l'execució de l'actuació en què es reflectisquen les accions i la col·laboració de cada part.  
  
d) Carta de la població beneficiària i autoritats locals en què comuniquen l'acceptació i el compromís de participació en les diferents etapes de l'actuació.  
e) Material gràfic i audiovisual complementari a la informació presentada.  
4. Qualsevol altra documentació que s'especifique en la resolució de la convocatòria.  
  
Article 38. Esmena  
En el cas que les sol·licituds no reunisquen els requisits exigits o no s'acompanyen dels documents preceptius de l'article 36 d'aquesta ordre, es publicaran en la seu electrònica de l'òrgan gestor els requeriments de l'òrgan gestor a les entitats sol·licitants perquè esmenen les faltes o acompanyen els documents preceptius esmentats, en el termini màxim de deu dies hàbils des de la publicació, amb la indicació que si no ho fan, se'ls tindrà per desistides de la petició, amb la resolució prèvia de l'òrgan concedent, dictada en els termes previstos en l'article 21.1 de la Llei 39/2015, d'1 d'octubre, del procediment administratiu comú de les administracions públiques, d'acord amb el que es disposa en l'article 68 de la dita llei.  
  
  
CAPÍTOL II  
Instrucció del procediment  
  
Article 39. Instrucció  
1. L'òrgan gestor realitzarà d'ofici totes les actuacions que estime necessàries per a la determinació, el coneixement i la comprovació de les dades en virtut de les quals ha de formular-se la proposta de resolució. En aquest sentit, podrà:  
a) Requerir en qualsevol moment a les entitats sol·licitants tota la informació o documentació addicional que siga necessària per a aclarir la informació continguda en la sol·licitud o altres documents presentats.  
b) Demanar tots els informes que estime necessaris per a resoldre o que siguen exigits per la resolució de convocatòria. En la petició es farà constar, si escau, el caràcter dels informes que siguen preceptius. Si no hi ha una altra norma que ho regule, el termini per a l'emissió serà de deu dies, llevat que l'òrgan gestor, d'acord amb les característiques de l'informe sol·licitat o del procediment, en sol·licite l'emissió en un termini més curt o més llarg, sense que en aquest últim cas puga excedir els dos mesos. Quan en el termini assenyalat no s'haja emés l'informe qualificat per una disposició legal expressa com a preceptiu i determinant o, si és el cas, vinculant, podrà interrompre's el termini dels tràmits successius.  
2. Finalitzada l'esmena de les sol·licituds, l'òrgan gestor emetrà l'informe previst en l'article 164 f de la Llei 1/2015, de 6 de febrer, d'hisenda pública, del sector instrumental i de subvencions.  
3. La valoració de les sol·licituds s'efectuarà seguint els criteris de valoració recollits en l'article 14 i següents d'aquesta ordre, depenent de la modalitat objecte de la convocatòria, per una comissió de valoració composta pels membres titulars següents, o per les persones que designe la presidència com a suplents:  
a) La persona titular de la direcció general competent en matèria de cooperació internacional per al desenvolupament, que n'ocuparà la presidència.  
b) La persona titular de la subdirecció general competent en matèria de cooperació internacional per al desenvolupament.  
c) Dues persones caps de servei de la direcció general competent en matèria de cooperació internacional per al desenvolupament, determinades per la convocatòria.  
d) Un funcionari o funcionària de la direcció general competent en matèria de cooperació internacional per al desenvolupament, amb categoria de cap de secció.  
e) Un funcionari o funcionària de la direcció general competent en matèria de cooperació internacional per al desenvolupament, que n'ocuparà la secretaria amb veu però sense vot.  
4. Com a element de deliberació, la comissió podrà utilitzar els informes tècnics elaborats pel personal de l'òrgan gestor, o bé per una entitat externa contractada a aquest efecte o una entitat col·laboradora. En la contractació d'aquesta entitat se seguiran els tràmits preceptius establits en la legislació sobre contractes del sector públic. Els informes tècnics elaborats es basaran en el compliment dels criteris objectius del títol II d'aquesta ordre.  
5. A l'efecte de determinar prèviament la quantia de les peticions proposades de subvencions, els informes tècnics previstos en l'apartat anterior inclouran, d'acord amb el que estableix l'article 170 de la Llei 1/2015, de 6 de febrer, d'hisenda pública, del sector instrumental i de subvencions, la comprovació del valor de mercat de les despeses subvencionables en la memòria econòmica inicial presentada o esmenada.  
  
Tot això posat en relació amb la proposta de subvenció presentada, determinarà un pressupost validat, si és el cas, diferenciat per capítols pressupostaris de subvenció, que serà el que es prendrà com a referència per a la determinació de la quantia que se subvencionarà.  
6. Una vegada determinat l'import de la petició de subvenció de cada sol·licitud d'acord amb el pressupost validat de l'apartat anterior, es procedirà a la valoració de les sol·licituds que reunisquen els requisits i hagen aportat la documentació preceptiva, dins del termini i en la forma escaient. La convocatòria establirà la puntuació mínima necessària per a entendre superada la valoració tècnica de les actuacions subvencionades. Si les disponibilitats pressupostàries ho permeten, es concediran les subvencions pel total de les peticions de subvenció, però si això no fora possible, i d'acord amb el principi de suficiència del finançament de les actuacions, la comissió de valoració determinarà a partir de quina puntuació mínima obtinguda se subvencionaran actuacions en la convocatòria. En els casos en què diverses sol·licituds tinguen la mateixa puntuació, i per causa de la falta de disponibilitat pressupostària haja de desempatar-se per a poder distribuir les subvencions, en la convocatòria s'haurà de determinar com serà l'apartat o apartats dels criteris de valoració rellevants per a desempatar.  
7. La comissió de valoració podrà determinar que les sol·licituds que, tot i haver obtingut la puntuació mínima de l'apartat 3 de l'article 13 d'aquesta ordre, d'acord amb els criteris de valoració corresponents, no resulten seleccionades en el procediment corresponent per insuficiència del crèdit assignat, puguen constituir-se en una llista de reserva degudament ordenada d'acord amb la puntuació obtinguda, en cas que es produïsca la renúncia expressa d'alguna de les entitats beneficiàries, o l'aparició de circumstàncies en les entitats beneficiàries proposades que posaren de manifest l'incompliment dels requisits exigits per a concórrer a la convocatòria, i s'allibere el crèdit suficient.  
  
8. La comissió, una vegada finalitzada la valoració dels projectes, emetrà l'informe previst en l'article 164 f de la Llei 1/2015, de 6 de febrer, d'hisenda pública, del sector instrumental i de subvencions.  
  
Article 40. Proposta de resolució  
1. La comissió de valoració emetrà una proposta de resolució provisional que recollirà la valoració obtinguda per cadascuna de les sol·licituds, en la qual s'indicarà:  
a) La relació d'entitats beneficiàries que es proposen per a la concessió de la subvenció.  
b) La quantia del pressupost validat.  
c) La quantia de la proposta de subvenció.  
d) La identificació de la sol·licitud i el títol del programa o projecte.  
  
e) La puntuació obtinguda en la valoració.  
2. Haurà de contindre també una relació de les entitats sol·licitants les sol·licituds de les quals es proposen per a ser excloses o desestimades, amb les causes de desestimació o exclusió, i de les entitats que han desistit.  
3. La proposta serà publicada en el tauler d'anuncis de la conselleria competent en matèria de cooperació al desenvolupament, i en el seu lloc web, per tal que les entitats interessades puguen presentar-hi al·legacions en el termini de 10 dies hàbils des de la publicació.  
  
  
CAPÍTOL III  
Resolució del procediment  
  
Article 41. Resolució  
1. Una vegada realitzat el tràmit de l'article anterior, i a la vista de les al·legacions presentades, la comissió de valoració elevarà la proposta de resolució definitiva a l'òrgan concedent, que resoldrà la concessió o la denegació de les subvencions sol·licitades.  
2. La resolució de concessió ha de ser motivada i s'hi farà constar, almenys, la partida o partides pressupostàries a les quals s'imputa la despesa, la relació d'entitats sol·licitants a les quals es concedeix la subvenció, la quantia, el títol de les actuacions i la puntuació obtinguda en la valoració. Haurà de contindre també relació de les entitats sol·licitants que han vist les seues sol·licituds desestimades i les que n'han desistit. La resolució de concessió es publicarà en el Diari Oficial de la Generalitat Valenciana.  
3. El termini màxim per a dictar i notificar la resolució de la concessió de subvencions serà de sis mesos, comptats des de l'endemà del dia que tinga lloc la publicació de la convocatòria en el Diari Oficial de la Generalitat Valenciana. Una vegada transcorregut l'esmentat termini sense que s'haja dictat ni publicat la resolució, les peticions s'entendran desestimades per silenci administratiu.  
4. El termini màxim podrà suspendre's d'acord amb el que estableix l'article 22 de la Llei 39/2015, d'1 d'octubre, del procediment administratiu comú de les administracions públiques.  
  
Article 42. Acceptació i renúncia  
1. L'entitat a la qual se li haja atorgat la subvenció haurà de comunicar l'acceptació, en el termini de set dies hàbils des de l'endemà del dia que tinga lloc la publicació de la resolució en el Diari Oficial de la Generalitat Valenciana. L'incompliment de la comunicació d'acceptació en aquest termini determinarà la renúncia de la convocatòria.  
  
2. L'atorgament i l'acceptació d'aquestes subvencions suposarà el sotmetiment per part de l'entitat beneficiària als requisits i les condicions fixats per a la utilització i la destinació de la subvenció que, per a cada cas, en virtut de la naturalesa de la subvenció o de l'entitat beneficiària, resulten aplicables.  
3. En el cas que una entitat renuncie a la subvenció o no l'accepte en termini, es podrà reunir de nou la comissió de valoració a l'efecte de procedir al que estableix l'article 39.7.  
  
Article 43. Reformulació  
1. En el cas que l'import de la subvenció concedida en la resolució siga inferior al que figura en la sol·licitud presentada, l'entitat beneficiària haurà de reformular l'actuació subvencionada per a ajustar els compromisos i les condicions en ell establits a la subvenció atorgada, en el termini de set dies hàbils des de la publicació de la resolució de concessió en el Diari Oficial de la Generalitat Valenciana.  
2. En qualsevol cas, la reformulació haurà de respectar l'objecte, les condicions i la finalitat de la subvenció, així com els requisits establits en aquesta ordre i en la resolució de convocatòria.  
3. En el cas que l'entitat beneficiària no reformule l'actuació subvencionada o la reformulació presentada no complisca el que es preveu en el paràgraf anterior, se'n determinarà l'exclusió de la convocatòria i es reunirà de nou la comissió de valoració prevista en aquesta ordre, que elevarà una nova proposta de resolució a l'òrgan concedent.  
  
Article 44. Recursos  
1. La resolució de concessió o denegació de la subvenció posa fi a la via administrativa.   
2. Contra aquesta resolució, les entitats interessades podran interposar, amb caràcter potestatiu, un recurs de reposició davant del mateix òrgan que l'ha dictada en el termini d'un mes a partir de l'endemà de la recepció de la notificació, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
3. També podrà interposar-se directament un recurs contenciós administratiu davant de la jurisdicció contenciosa administrativa, en el termini de dos mesos a partir de la data de recepció de la notificació, d'acord amb el que estableix l'article 8.3 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 45. Publicació  
Amb independència del que s'estableix en l'article 41 d'aquesta ordre, les concessions de les subvencions hauran de publicar-se en la Base de Dades Nacional de Subvencions, d'acord amb el que estableix l'article 20 de l'LGS, i en el lloc web de la conselleria competent en matèria de cooperació al desenvolupament.  
  
Article 46. Modificació de la resolució de concessió  
Quan es verifiquen circumstàncies que alteren les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, nacionals o internacionals, sense respectar el que estableix l'article 5 d'aquesta ordre, podrà modificar-se la resolució de concessió.  
  
  
CAPÍTOL IV  
Procediment de pagament de les subvencions  
  
Article 47. Pagament i règim de garanties  
1. Una vegada rebut el document d'acceptació de la subvenció concedida, o emesa la conformitat de la reformulació, si és el cas, l'Administració tramitarà el pagament de la subvenció concedida.  
2. Les subvencions que atorgue la Generalitat en matèria de cooperació internacional al desenvolupament es podran abonar íntegrament de manera anticipada a ser justificades, en els termes que assenyalen les convocatòries respectives i la legislació vigent en la matèria.  
3. La quantia de la subvenció s'ingressarà en un compte bancari, a nom de l'entitat beneficiària, la qual quedarà a la disposició de qualsevol inspecció per part dels òrgans competents de la Generalitat Valenciana per al seguiment de la destinació adequada d'aquests fons. Una vegada transferits els fons, l'entitat beneficiària haurà de comunicar un compte bancari obert exclusivament per al projecte objecte de la subvenció i ingressar-hi l'import. Aquest apartat no serà aplicable quan l'entitat beneficiària siga una entitat pública.  
  
4. Així mateix, els fons que es traslladen a l'exterior hauran de depositar-se en un compte a nom de l'actuació subvencionada, excepte en els casos en els quals les lleis del país d'execució no ho permeten o altres circumstàncies impedisquen el depòsit, que hauran de ser autoritzats per l'òrgan gestor. Aquests aspectes hauran de ser acreditats documentalment per l'entitat afectada i hauran de tindre un informe favorable d'un òrgan de representació d'Espanya en el país, ambaixada, consolat o oficina tècnica de cooperació o, si no n'hi ha, per l'ambaixada del país de la Unió Europea que exercisca la representació d'Espanya.  
5. No es podrà proposar el pagament de subvencions a entitats que no hagen justificat dins del termini i en la forma escaient les subvencions i ajudes concedides amb anterioritat amb càrrec al mateix programa pressupostari de la Generalitat Valenciana.  
6. Així mateix, no podrà realitzar-se el pagament de la subvenció mentre l'entitat beneficiària no es trobe al corrent en el compliment de les seues obligacions tributàries, llevat que els deutes en període executiu de pagament amb la Generalitat Valenciana estigueren garantits degudament i aquesta situació estiguera acreditada, i no es trobe al corrent de les seues obligacions davant de la Seguretat Social o tinga la condició de subjecte deutor per una resolució de procedència de reintegrament. Sense perjudici del que s'ha dit adés, podrà fer-se el pagament de la subvenció des del moment en què l'òrgan competent de l'Administració de la Generalitat Valenciana haja notificat al subjecte deutor el reintegrament i l'inici del corresponent expedient de compensació de deutes, amb vista a extingir-lo completament.  
7. En cap cas podran fer-se pagaments anticipats a les entitats beneficiàries quan s'haja sol·licitat la declaració de concurs voluntari, hagen sigut declarades insolvents en qualsevol procediment, es troben declarades en concurs, llevat que en aquest haja adquirit l'eficàcia un conveni, estiguen subjectes a una intervenció judicial o hagen sigut inhabilitades segons la llei concursal, sense que haja conclòs el període d'inhabilitació fixat en la sentència de qualificació del concurs.  
  
8. No serà procedent la constitució de garanties, atés que les entitats beneficiàries en són exonerades expressament per l'article 171.5.f de la Llei 1/2015, de 6 de febrer, d'hisenda pública, del sector instrumental i de subvencions.  
9. En el supòsit de pagaments successius, que podran ser pluriennals, es podran condicionar les percepcions següents al compliment dels requisits que s'hagen establit en la resolució de concessió o a la correcta justificació econòmica o tècnica de la part prèviament realitzada, i en aquest cas, la resolució de concessió de la subvenció podrà determinar un percentatge d'execució a partir del qual podrà sol·licitar-se el pagament.  
  
Article 48. Aplicació dels rendiments financers  
1. Els rendiments financers que es generen pels fons transferits a les entitats beneficiàries hauran de ser comunicats, incrementaran l'import de la subvenció concedida i s'aplicaran exclusivament al finançament de despeses directes de l'activitat subvencionada, amb les mateixes condicions que aquella, sense perjudici del que es preveu en l'article següent, llevat que, per raons degudament motivades, la resolució de convocatòria de la subvenció dispose que no és possible fer-ho.  
  
2. També és possible aplicar els rendiments financers referits a una activitat diferent a l'activitat subvencionada si concorren causes que així ho aconsellen. En aquests casos serà precisa l'autorització de l'òrgan gestor.  
  
Article 49. Romanents no invertits  
1. Quan s'hagen complit plenament els objectius per als quals va ser concedida la subvenció i, per una utilització eficient dels recursos, hi haja romanents no invertits, inclosos els possibles rendiments financers no aplicats a l'activitat subvencionada, s'haurà de sol·licitar una autorització per a utilitzar-los en la mateixa activitat o una altra de naturalesa anàloga, finançada per la Generalitat Valenciana, dirigida a la mateixa població destinatària i que estiga executant l'entitat beneficiària.  
  
2. En la sol·licitud es detallarà l'ampliació dels objectius de l'actuació subvencionada finalitzada o en curs, segons els casos, i, a més, el pressupost corresponent.  
3. L'òrgan concedent serà el competent per a resoldre sobre aquesta autorització, llevat que hi haja una delegació expressa en l'òrgan gestor; en el cas que la sol·licitud siga denegada, haurà de reintegrar els romanents. La resolució de l'autorització d'ús de romanents no invertits esgota la via administrativa, i contra aquesta resolució es poden interposar els recursos establits en l'article 44 d'aquesta ordre.  
  
  
TÍTOL IV  
Execució  
  
Article 50. Termini d'execució  
1. El termini d'execució de les actuacions serà el fixat per cada convocatòria, que podrà ampliar-se en els termes previstos en l'article següent.  
2. En tot cas, els terminis màxims de les actuacions seran, segons els tipus establits en l'article 12 d'aquesta ordre, els següents:  
a) En el cas d'intervencions específiques, el termini serà de fins a 12 mesos de duració, que podrà ampliar-se fins a 15 mesos, si es donen les circumstàncies previstes en l'article següent.  
b) En el cas de projectes, el termini serà de fins a 24 mesos de duració, que podrà ampliar-se fins a 30 mesos, si es donen les circumstàncies previstes en l'article següent.  
c) En el cas de programes, el termini serà de fins a 36 mesos, que podrà ampliar-se fins a 42 mesos, si es donen les circumstàncies previstes en l'article següent.  
3. Les entitats beneficiàries hauran d'iniciar l'execució de l'actuació subvencionada en el termini màxim de dos mesos a comptar de la recepció total o parcial dels fons, excepte en supòsits excepcionals previstos en la convocatòria o autoritzats per l'òrgan gestor. No obstant això, les entitats beneficiàries podran iniciar l'execució de les actuacions subvencionades en qualsevol moment a partir de la resolució de la concessió, si disposen de fons per a poder començar l'execució. En qualsevol cas, la data d'inici de l'execució de l'actuació subvencionada haurà de ser comunicada a l'òrgan gestor. El model de comunicació d'inici, que estarà disponible en el lloc web de l'òrgan gestor, haurà de remetre's en el termini esmentat i s'hi indicarà la data d'inici i la data prevista de finalització de l'actuació subvencionada.  
  
4. Les autoritzacions de l'òrgan gestor regulades en aquesta ordre s'iniciaran per sol·licitud telemàtica de l'entitat beneficiària. L'òrgan gestor haurà de resoldre en el termini màxim de dos mesos comptadors des de la presentació de la sol·licitud. Transcorregut aquest termini sense que hi haja hagut cap resolució expressa, s'entendrà desestimada la petició.  
  
Article 51. Ampliació del termini d'execució de l'activitat  
Els terminis d'execució de les actuacions objecte de subvenció i ajudes regulades en aquesta ordre podran ampliar-se fins als límits previstos en l'apartat anterior, quan concórreguen circumstàncies excepcionals degudament motivades i autoritzades per l'òrgan gestor.  
Article 52. Modificació de l'actuació objecte de la subvenció  
1. Les entitats beneficiàries de les subvencions concedides a l'empara d'aquestes bases reguladores podran sol·licitar, de manera excepcional, a l'òrgan gestor de la subvenció, modificacions substancials en aquesta subvenció sempre que suposen un canvi significatiu en els objectius o en els resultats, canvi de població meta, canvi en la ubicació territorial o canvi de soci local.  
La sol·licitud de modificació substancial es presentarà per escrit signat per la persona que tinga la representació legal de l'entitat, de manera motivada i amb aportació de la documentació que justifique la modificació substancial, acompanyada d'un nou cronograma d'activitats, un nou desglossament pressupostari, si és el cas, i la matriu del marc lògic amb els canvis proposats quan aquests afecten els continguts de la planificació, així com qualsevol altra documentació complementària que siga requerida per l'òrgan gestor. La sol·licitud haurà de remetre's abans que transcórreguen dos mesos des de l'aparició de les circumstàncies que la justifiquen.  
Aquestes sol·licituds en cap cas podran presentar-se una vegada transcorregut el termini d'execució del projecte, ni tampoc quan falten tres mesos per a la finalització del projecte, inclosa l'ampliació.  
Les modificacions que no suposen un canvi qualitatiu ni en objectius, ni en resultats, ni en població meta, ni en ubicació territorial ni en els socis locals tindran la consideració de modificacions accidentals. Tindran també aquesta consideració els canvis que puguen realitzar-se durant l'execució de les activitats objecte de subvenció en dates o terminis.  
Són, així mateix, modificacions accidentals les que suposen un canvi entre partides pressupostàries que no afecten objectius, resultats, població meta, ubicació territorial o entitat sòcia local.  
2. Les modificacions accidentals no requereixen l'autorització de l'òrgan gestor, si bé han de ser comunicades en els informes de seguiment i planificació i recollides en els informes finals.  
3. En cap cas poden modificar-se els percentatges d'aquelles partides que, en el moment de l'aprovació o, si és el cas, la reformulació de l'actuació subvencionada, van quedar estipulats en funció dels límits marcats per aquesta ordre o les resolucions de convocatòria.  
  
Article 53. Suspensió de l'activitat subvencionada  
1. Si durant l'execució del projecte esdevenen circumstàncies excepcionals que impedeixen continuar executant-la amb normalitat, l'entitat beneficiària sol·licitarà de manera motivada una autorització de suspensió del projecte que, si és el cas, haurà de ser autoritzada expressament per l'òrgan gestor perquè siga vàlida i tinga efectes. La sol·licitud de suspensió haurà d'incloure la documentació justificativa i el termini màxim de suspensió.  
2. L'autorització de suspensió haurà de fixar el termini i les condicions de suspensió. Una vegada finalitzat aquest termini, l'òrgan gestor podrà donar per finalitzada qualsevol de les activitats subvencionades. En aquest cas, es procedirà a la presentació de l'informe final per part de l'entitat beneficiària i a la devolució dels fons no executats fins a aquell moment, sense perjudici dels reintegraments eventuals als quals donara lloc la revisió de l'informe final, juntament amb els interessos de demora corresponents des que es va fer efectiva la subvenció.  
3. De la mateixa manera, si hi haguera motius fundats per a suposar que l'actuació de cooperació està sent desenvolupada incorrectament, l'òrgan gestor podrà:  
a) Suspendre provisionalment el desenvolupament de la intervenció fins que se supervise l'execució de l'actuació subvencionada, llevat que l'entitat beneficiària aferme la devolució dels fons percebuts.  
  
b) Iniciar, si escau, el procediment de reintegrament.  
  
Article 54. Línia de base  
1. La línia de base és el primer mesurament de tots els indicadors previstos en el disseny d'una actuació per a establir-ne el punt de partida.  
2. La línia de base serà preceptiva en tots els projectes de duració superior a 12 mesos. Per a executar-la, podran contractar-se els serveis d'una consultoria externa o podrà fer-la la mateixa entitat amb els seus recursos tècnics.  
3. La data límit de presentació de l'informe de línia de base serà en el termini màxim de quatre mesos des de la data d'inici de l'execució de l'actuació subvencionada. En el cas de projectes d'educació per a la ciutadania global a realitzar en centres educatius de la Comunitat Valenciana, el termini per a la realització de la línia de base podrà posposar-se fins a l'inici del curs escolar corresponent a l'any en què es perceben els fons i/o d'inici al projecte, amb la comunicació prèvia motivada a la direcció general amb competències en matèria de cooperació al desenvolupament, que haurà d'autoritzar aquesta circumstància.  
  
4. La direcció general amb competències en matèria de cooperació al desenvolupament haurà d'establir, a través de la Guia per al seguiment i avaluació de projectes finançats per la Generalitat Valenciana en l'àmbit de la cooperació al desenvolupament, el contingut mínim i els estàndards de qualitat que s'han de seguir en l'elaboració dels informes de línia de base. Igualment, haurà d'establir en aquesta guia els requisits de qualificació i experiència mínims que han de complir les persones consultores.  
5. S'hauran de recaptar un mínim de tres ofertes per a imports de licitació del contracte que superen les quantitats que establisca la normativa aplicable en matèria de contractes del sector públic en els supòsits de prestació de serveis per empreses de consultoria o assistència tècnica. En aquest cas, l'entitat subvencionada haurà de remetre, juntament amb l'informe de línia de base, els termes de referència (TdR) elaborats per a la contractació, així com un informe en el qual s'especifique el procediment de contractació emprat, l'auditora seleccionada i el cost econòmic.  
  
Article 55. Informes de seguiment  
1. Les entitats beneficiàries hauran de presentar, per cada actuació subvencionada de duració superior a 12 mesos, un informe anual sobre la marxa de l'execució, de manera electrònica, d'acord amb les regles previstes en l'article 34 d'aquesta ordre. La direcció general amb competències en matèria de cooperació al desenvolupament haurà d'establir, a través de la Guia per al seguiment i avaluació de projectes finançats per la Generalitat Valenciana en l'àmbit de la cooperació al desenvolupament, el contingut mínim i els estàndards de qualitat que s'han de seguir per a l'elaboració i la presentació dels informes de seguiment.  
2. Transcorregut el període anual d'execució, s'hauran d'aportar els informes de seguiment en el termini màxim de 30 dies naturals.  
3. Els informes anuals no podran contindre sol·licituds de modificació substancial de l'actuació subvencionada, ni d'ampliacions de termini que requerisquen l'autorització prèvia i expressa de l'òrgan gestor, en els termes fixats en aquesta ordre, que hauran de realitzar-se en una altra sol·licitud, sense que això implique que no se'n puga fer menció, una vegada autoritzades, en el corresponent informe anual.  
4. L'òrgan gestor haurà d'articular sistemes de seguiment dels projectes aprovats a través de modalitats telemàtiques que permeten la interlocució directa amb l'entitat beneficiària del projecte i l'entitat sòcia local, que podran aportar elements la consideració dels quals s'incorporarà a l'expedient de la subvenció.  
  
Article 56. Seguiment de l'execució  
1. L'òrgan gestor, a través dels seus propis mitjans, o bé amb la col·laboració d'entitats especialitzades, haurà de fer el seguiment de la realització i la gestió de les actuacions subvencionades, tant en les seus de les entitats a la Comunitat Valenciana com en els països d'execució, a fi de verificar el grau de compliment de les actuacions, de manera fefaent i efectiva.  
2, El personal de la Generalitat Valenciana mantindrà contactes periòdics amb l'entitat subvencionada, la qual es comprometrà a facilitar a l'òrgan gestor la informació i la documentació que se li sol·licite.  
  
Article 57. Difusió de l'actuació subvencionada  
1. Els documents publicats com a acció o resultat d'alguna actuació finançada, a més de contindre el logotip o el nom de la Generalitat Valenciana com a finançador, hauran d'incloure el paràgraf següent, traduït a les llengües en què es publique el document: «Aquesta publicació ha sigut realitzada amb el suport financer de la Generalitat Valenciana. El contingut de la publicació és responsabilitat exclusiva de (NOM ENTITAT) i no reflecteix necessàriament l'opinió de la Generalitat Valenciana».  
2. Qualsevol altre ús del logotip o esment de la Generalitat Valenciana haurà de ser consultat amb l'òrgan gestor i autoritzat per aquest.  
3. Juntament amb l'informe final, s'haurà de remetre a l'òrgan gestor una relació de tots els materials de difusió editables i materials didàctics produïts durant l'execució i adjuntar-n'hi almenys un exemplar original i complet. L'òrgan gestor podrà disposar d'aquests materials per a difondre'ls de manera gratuïta i amb menció expressa de l'entitat que els haja produït.  
4. Així mateix, en tots els actes de publicitat de l'actuació subvencionable que es duguen a terme haurà d'aparéixer el logotip de la Generalitat Valenciana com a finançadora.  
5. En aquest cas, l'òrgan gestor publicarà en el seu lloc web les regles que definisquen el tractament que han de tindre els llocs web i la resta de materials multimèdia que elaboren les entitats beneficiàries finançades en aquestes actuacions finançades per la Generalitat Valenciana, així com el llibre d'estil al qual s'han d'acollir.  
  
  
TÍTOL V  
Justificació  
  
Article 58. Termini de justificació  
1. Les entitats beneficiàries, en el termini de tres mesos a comptar de la data de finalització de l'execució de l'actuació, hauran de justificar el compliment de l'actuació mitjançant la presentació de l'informe final, al qual es fa referència en l'article 63 d'aquesta ordre.  
2. En el cas que la modalitat de justificació siga el compte justificatiu amb l'aportació d'un informe d'auditoria, el termini de presentació de l'informe final podrà ser de sis mesos, des de la finalització del projecte, sense possibilitat d'ampliació.  
3. Quan l'òrgan gestor aprecie l'existència de defectes corregibles en la justificació presentada, concedirà a l'entitat beneficiària un termini de deu dies hàbils per a esmenar-los en el cas que l'actuació subvencionada es desenvolupe a la Comunitat Valenciana, i de trenta i cinc dies hàbils en el cas que l'actuació es desenvolupe a l'estranger.  
  
  
Article 59. Modalitats de justificació  
1. D'acord amb la legislació bàsica en matèria de subvencions, les entitats beneficiàries hauran de justificar davant de l'òrgan concedent el compliment dels requisits i les condicions, així com la realització de l'activitat i el compliment de la finalitat que determinen la concessió o el gaudi de la subvenció.  
2. A aquest efecte, les entitats beneficiàries hauran de presentar l'informe final, que constarà de dues parts:  
a) Justificació tècnica: haurà d'indicar amb detall els objectius aconseguits, els resultats obtinguts, les activitats realitzades, el procés de transferència i gestió de les intervencions després que hagen finalitzat, així com l'anàlisi de la sostenibilitat futura, amb dades rellevants i fonts de verificació objectives.  
b) Justificació econòmica: haurà de comprendre tota la documentació que acredite les despeses efectuades amb càrrec a la subvenció concedida. La justificació de les subvencions es farà d'acord amb les modalitats de compte justificatiu de la despesa realitzada.  
3. El compte justificatiu adoptarà alguna de les formes següents, segons s'establisca en la resolució de convocatòria:  
a) Compte justificatiu simplificat, per a subvencions concedides per import inferior a 60.000 euros, d'acord amb els efectes del que disposa l'apartat 2 de l'article 30 de l'LGS i l'RD 887/2006, de 21 de juliol, pel qual s'aprova el reglament de la llei.  
b) Compte justificatiu amb aportació dels justificants de la despesa.  
c) Compte justificatiu amb aportació de l'informe d'auditoria.  
d) Per mitjà de la combinació de la presentació del compte justificatiu i l'informe d'auditoria.  
4. La justificació de les subvencions que siguen executades en tercers països, per les agències que pertanguen al sistema de Nacions Unides i les entitats que tinguen un acord subscrit amb aquestes que els reconega com el seu comité a Espanya, podrà realitzar-se a través del sistema d'auditoria interna i altres procediments previstos en els reglaments financers de les Nacions Unides, d'acord amb la Convenció sobre Privilegis i Immunitats de les Nacions Unides.  
5. Quan les entitats beneficiàries siguen organismes internacionals de dret públic creades per un tractat o acord internacional, les despeses es faran i s'acreditaran d'acord amb les normes corresponents de les mateixes organitzacions internacionals, d'acord amb els mecanismes establits en els acords o altres instruments internacionals que els siguen aplicables.  
6. Quan les entitats beneficiàries siguen de naturalesa pública, sempre que estiguen sotmeses a control financer permanent de la intervenció corresponent, per a la justificació de l'actuació hauran d'aportar la documentació recollida en l'article 62 d'aquesta ordre, necessària en qualsevol modalitat de justificació.  
  
Article 60. Altres modalitats de justificació  
D'acord amb el que estableix l'article 30.1 de l'LGS, es podrà acceptar la justificació a través d'estats comptables o altres modalitats de justificació previstes en la normativa aplicable.  
  
Article 61. Justificació en situacions excepcionals  
1. En cas de produir-se situacions excepcionals degudament acreditades, com ara desastres naturals, enfrontaments armats o crisis humanitàries que dificulten o fins i tot impossibiliten disposar de la documentació adequada de suport justificativa de la despesa, l'òrgan gestor podrà acceptar altres formes de justificació, com ara informes de taxació independents degudament acreditats i inscrits en el corresponent registre oficial, declaracions de testimonis, constatació dels resultats o activitats desenvolupades, declaracions responsables d'organitzacions (o empreses) proveïdores o altres d'un valor probatori similar. Aquestes formes poden estar confirmades per algun dels òrgans de representació espanyols en el país d'execució, oficines tècniques de cooperació (d'ara en avant, OTC), ambaixades o consolats o, si no n'hi ha, per l'ambaixada del país de la Unió Europea que exercisca la representació d'Espanya. En cas d'operacions humanitàries liderades per Nacions Unides, el certificat o contrasignatura podrà ser emés per l'organisme de Nacions Unides que coordine els treballs sobre el terreny.  
2. En aquests casos, es requerirà l'autorització expressa de l'òrgan gestor, amb la presentació prèvia de la documentació que acredite les dificultats existents.  
  
Article 62. Requisits de la documentació justificativa de la despesa  
1. Les entitats beneficiàries hauran de presentar la justificació econòmica d'acord amb el que es disposa en els apartats següents.  
2. Haurà de presentar-se un certificat en què es declare el lloc de depòsit de les factures, justificants de despesa i altra documentació original, si és el cas. Les factures es podran abonar en metàl·lic, transferència o xec.  
3. La data de totes les factures o documents justificatius de la despesa imputats a la subvenció haurà d'estar compresa dins del termini d'execució real de l'actuació subvencionada. Tanmateix, s'acceptaran justificants de despeses anteriors a l'inici de l'actuació subvencionada només per als d'identificació i formulació, en els termes que assenyalen les resolucions de convocatòria de subvencions. També s'acceptaran justificants de despeses posteriors a la finalització de l'actuació subvencionada si es tracta d'avaluacions compreses dins dels sis mesos següents, així com les relatives a l'auditoria.  
4. La documentació original justificativa de la despesa haurà d'estar degudament estampillada i amb l'acreditació, almenys, de l'organisme adjudicador de la subvenció, amb el logotip de la Generalitat Valenciana, el percentatge de finançament i el número d'expedient de l'actuació.  
5. La convocatòria indicarà, si és el cas, els justificants de despesa que poden ser acreditats per via electrònica, informàtica o telemàtica, en el marc establit per l'ordenament jurídic.  
6. Els documents originals justificatius de la despesa hauran d'estar depositats en la seu de l'entitat adjudicatària o les seues sòcies locals, almenys durant els quatre anys següents a la data de venciment del termini per a presentació de l'informe final, i en tot cas, mentre puguen ser objecte de les actuacions de comprovació i control, a l'efecte del que s'estableix en l'article 39 de l'LGS.  
7. En el cas que hi haja actuacions de comprovació posteriors requerides per part de l'òrgan gestor, aquestes podran fer-se en el lloc on es trobe arxivada la documentació justificativa de la despesa. En cas que això no siga possible i es requerisca l'entitat beneficiària perquè presente la documentació, i aquesta es trobara depositada en les oficines del seu soci local o contrapart, se li atorgarà un termini de quaranta-cinc dies hàbils per a recaptar-la.  
8. En els casos en els quals algun dels requisits de la documentació justificativa prevista en aquesta ordre estiga en contradicció amb la legislació local del país d'execució, s'estarà al que determine la legislació local, si bé aquesta circumstància haurà d'estar degudament acreditada. Per a l'acreditació de la normativa interna relativa a la justificació de despeses, n'hi haurà prou amb la presentació de la norma publicada en el butlletí oficial del país o d'un document oficial, declaració de l'OTC o bé de l'ambaixada o oficina consular d'Espanya en el país en qüestió, o si no n'hi ha, de l'ambaixada del país de la Unió Europea que exercisca la representació d'Espanya, en el moment en què es presente la justificació de la despesa i conjuntament amb aquesta.  
9. No seran admissibles les despeses autofacturades, és a dir, les despeses en què els justificants estiguen emesos per l'entitat adjudicatària, les seues sòcies en agrupació o les seues sòcies locals.  
  
Article 63. Documentació justificativa  
Per a les modalitats de justificació previstes en l'apartat 3 de l'article 59, s'haurà de presentar la documentació següent, de manera electrònica, d'acord amb les regles previstes en l'article 35 d'aquesta ordre:  
  
1. Informe final, d'acord amb el model normalitzat que corresponga a cada modalitat d'actuació, que es presentarà signat per la persona representant legal de l'entitat beneficiària o l'agrupació d'entitats.  
  
2. Certificat bancari, o una altra documentació bancària, emés per les entitats financeres dels comptes oberts per a l'execució de la intervenció subvencionada, tant a Espanya com en el país o països d'execució, amb reflex dels interessos generats pels fons i el període d'activitat. En el cas que no n'hi haja, s'haurà de presentar un certificat de l'entitat financera de la no existència dels rendiments financers.  
  
3. Certificat bancari, o una altra documentació bancària, acreditatiu de les transferències realitzades amb càrrec a la subvenció, que incloga, si és el cas, els tipus de canvi de les transferències bancàries realitzades. En el cas que aquest certificat no reflectisca el tipus de canvi, es podran consultar els tipus de canvi del període corresponent en institucions o organismes oficials.  
4. En cas que l'execució de l'actuació subvencionada s'haja realitzat en l'exterior, declaració responsable de l'entitat sòcia local acreditativa de l'import de les transferències rebudes imputables a la subvenció concedida.  
5. Compte d'ingressos per partides, inclosos, si és el cas, els interessos generats acreditats mitjançant un certificat bancari, signat per la persona responsable de l'actuació subvencionada de l'entitat beneficiària, en el qual es detallen en euros tots els ingressos per cofinançadors i que estiga acompanyat d'un certificat dels cofinançadors, o qualsevol altre document públic, si és el cas, que indique les quantitats aportades, la procedència i la referència a l'actuació de què es tracte.  
  
6. Acreditació de la no recuperació d'impostos indirectes (IVA o similars). Els impostos susceptibles de recuperació, mentre no s'hagen recuperat efectivament, seran atesos per una bestreta amb càrrec a la subvenció concedida. S'haurà d'acreditar que un impost no és recuperable amb un certificat de l'administració tributària del país d'execució o una declaració responsable de l'entitat beneficiària amb el vistiplau de l'OTC o ambaixada d'Espanya. En cas de recuperar els impostos durant el termini d'actuació, es podran reinvertir en costos directes, amb l'autorització prèvia de l'òrgan gestor. En cas de recuperar-se amb posterioritat a la finalització de l'actuació, s'haurà de sol·licitar l'autorització prèvia de l'òrgan gestor per a reinvertir aquestes quantitats en activitats complementàries a l'actuació aprovada originalment.  
  
7. Relació classificada de la totalitat de les despeses i inversions realitzades amb càrrec a tots els fons aportats a la intervenció, siga quin siga l'origen del finançament, ordenada per partides del pressupost validat, amb identificació de la part creditora i del document, número de factura o document admissible, import, data d'emissió, data i forma de pagament, especificant si es realitza en efectiu, per xec o per transferència. En format de full de càlcul.  
8. Les actes de transferència i afectació dels béns adquirits, construïts o rehabilitats amb la intervenció. En cas de béns inscriptibles, documents que proven la inscripció en un registre legal de la propietat a nom de la contrapart o població destinatària que se'n faça càrrec.  
  
9. Certificat del responsable legal de l'entitat beneficiària que indique el cost total de l'actuació subvencionada, el desglossament per finançadors, els interessos generats, si és el cas, i els objectius aconseguits.  
10. Certificat de la persona representant legal de l'entitat beneficiària sobre la quantitat a la qual ascendeixen els costos indirectes totals i el percentatge que representa respecte del total dels costos directes del pressupost validat per la Generalitat Valenciana.  
11. Justificant bancari del reintegrament, en el supòsit que hi haja romanents no invertits, així com dels interessos derivats, si és el cas.  
12. En el cas dels projectes d'entitats locals, s'haurà d'aportar, exclusivament, un certificat expedit per l'habilitat o habilitada nacional amb competències en matèria d'intervenció, en el qual es llisten detalladament les despeses i les quanties amb càrrec a cada actuació.  
  
Article 64. Compte justificatiu amb aportació de justificants de despeses  
1. Els documents que hauran d'acompanyar el compte justificatiu amb aportació de justificants de despeses són els següents:  
a) Factures i altres documents de valor probatori equivalent amb validesa en el tràfic jurídic mercantil o amb eficàcia administrativa, amb l'acreditació del pagament corresponent. S'acceptarà la factura electrònica sempre que complisca els requisits exigits en l'àmbit tributari.  
1) S'emprarà com a mitjà preferent de pagament la transferència bancària o el xec, als quals s'haurà d'aportar el comprovant bancari corresponent. No obstant això, es podran pagar en efectiu operacions amb el límit que s'establisca en la normativa tributària vigent.  
Quan els pagaments es facen en efectiu, la factura haurà d'estar signada per l'emissor i, a més, haurà de contindre un segell que deixe constància d'aquest pagament, en el qual s'especifique si està pagat, cancel·lat o cash. Quan el pagament es realitze per xec, aquest haurà de ser a nom del perceptor i se n'hi haurà d'adjuntar una fotocòpia, juntament amb la documentació bancària del càrrec realitzat.  
Els rebuts no seran mai aplicables per a despeses efectuades a Espanya o la resta de països europeus.  
2) Els justificants de pagament hauran d'abonar-se des del compte obert per a la gestió de l'actuació subvencionable. En cas de no fer-se des d'aquest compte, no seran imputables a la subvenció, llevat que se n'acredite la necessitat i se'n justifique la compensació sobre el compte bancari obert per a la gestió de l'actuació subvencionable, en el mateix termini d'execució de l'actuació.  
b) Per als pagaments realitzats en els països receptors d'ajuda:  
1) Es consideraran factures els documents que siguen admesos legalment com a tals en el tràfic mercantil en el lloc de realització de la despesa.  
2) Es podran utilitzar els rebuts, amb l'autorització prèvia de l'òrgan gestor, sempre que en la documentació justificativa s'incloga una acreditació que les persones o entitats receptores dels dits pagaments no estan subjectes a l'obligació d'emetre factures en el país en el qual s'ha efectuat la despesa. Així mateix, s'haurà d'adjuntar la documentació acreditativa de la identitat de la persona que rep el pagament.  
3) En els dos casos, el compte justificatiu estarà acompanyat de la norma local o el document oficial que ho acredite, expedit per un organisme públic competent, per l'oficina tècnica de cooperació, ambaixada o consolat o, si no n'hi ha, per l'ambaixada del país de la Unió Europea que exercisca la representació d'Espanya.  
  
2. Requisits formals de la documentació acreditativa de les despeses:  
a) Tots els documents han d'anar numerats, amb correspondència entre el número de cadascun i el que figure en la relació classificada de la totalitat de despeses i inversions de la intervenció, presentats en format de full de càlcul i suport digital.  
b) La presentació de tota la documentació justificativa, inclosos els informes d'auditoria i avaluació final, es farà en castellà o valencià. S'acceptarà la documentació presentada per l'entitat sòcia local en anglés i francés quan vaja acompanyada d'una traducció jurada emesa per personal tècnic competent.  
En el cas de la documentació justificativa individual de les despeses, factures o rebuts, n'hi haurà prou que, en el llistat de despeses, la descripció de cadascun figure en castellà o valencià i que el justificant estiga clarament identificat per la numeració. No caldrà traduir les llistes de participants.  
c) En la relació de despeses i inversions es reflectirà la quantia en moneda local i en euros. Per a convertir a euros les despeses realitzades en una altra moneda han d'aplicar-se els tipus de canvi als quals es va comprar la moneda. Es pot optar per dos mètodes de conversió:  
1. Tipus de canvi mitjà ponderat: consistent a ponderar tots els tipus de canvi realitzats en el període.  
2. Tipus de canvi FIFO: consistent en què el tipus de canvi al qual es va fer una remesa de fons s'aplica a totes les despeses realitzades fins que s'esgota aquesta remesa.  
En el cas de transferències entre comptes en diferents monedes, s'acreditarà amb el document bancari en el qual es reflectisca el tipus de canvi aplicat a la transacció, i en el cas de compra de moneda efectiva en entitats bancàries o cases de canvi oficials, amb el justificant emés per l'entitat.  
3. Acreditació de les despeses segons el tipus: Amb caràcter general, tant per als costos directes corrents com per als costos directes d'inversió, caldrà atindre's al que disposa l'apartat 3 de l'article 31 de l'LGS; així, quan l'import de la despesa subvencionable supere les quanties establides en la normativa bàsica vigent en matèria de contractes del sector públic per al contracte menor, l'entitat beneficiària haurà de sol·licitar com a mínim tres ofertes de diferents organitzacions (o empreses) proveïdores, amb caràcter previ a la contracció del compromís per a l'obra, la prestació del servei o el lliurament del bé, llevat que, per les seues característiques especials, no hi haja en el mercat un nombre suficient d'entitats que els realitzen, presten o subministren, o llevat que la despesa s'haja fet amb anterioritat a la subvenció. L'elecció entre les ofertes presentades, que s'hauran d'aportar en la justificació, s'haurà de fer d'acord amb els criteris d'eficiència i economia, i haurà de justificar-se expressament en una memòria quan no es corresponga amb la proposta econòmica més avantatjosa.  
a) Costos directes:  
1. Costos directes corrents:  
A. Identificació i formulació. La justificació de cada classe de despeses es realitzarà d'acord amb el que s'estableix en l'apartat corresponent d'aquesta ordre, en relació amb les despeses de personal, subministraments, allotjaments, viatges i dietes i altres serveis tècnics i professionals.  
B. Línia de base La justificació d'aquestes despeses es durà a terme com s'explica a continuació: si la fa una empresa externa, amb la factura corresponent, i si la fa l'entitat mateixa, amb la nòmina del personal encarregat de l'elaboració.  
C. Avaluacions externes. La justificació es farà aportant-ne la factura, el contracte o còpia compulsada d'aquest i l'informe d'avaluació.  
D. Auditories externes. La justificació d'aquestes despeses es realitzarà amb la factura, el contracte subscrit o la còpia compulsada d'aquest i l'informe original de l'auditor o auditora.  
E. Altres serveis tècnics i professionals. La justificació d'aquestes despeses es farà per mitjà de la factura o un altre document de trànsit legal, i si fora necessari per a concretar-ho, amb el contracte o full d'encàrrec, si és el cas, en el qual s'especificarà, entre altres coses, el treball que s'ha de dur a terme, el preu dels treballs i les despeses de desplaçament, si estan incloses. Quan es referisca a la col·laboració amb personal voluntari per al desenvolupament de serveis tècnics i professionals, s'hauran d'aportar els acords de col·laboració subscrits entre l'entitat beneficiària o les seues sòcies locals i aquest personal, signats per les dues parts.  
F. Arrendaments. La justificació d'aquestes despeses es realitzarà mitjançant la factura o un altre document de trànsit legal i el contracte d'arrendament.  
G. Materials i subministraments. La justificació d'aquestes despeses es farà per mitjà de la factura o un altre document de trànsit legal.  
H. Despeses de funcionament. La justificació d'aquestes despeses es farà amb la factura o un altre document de trànsit legal. Si s'imputen a la subvenció despeses d'assegurances i manteniment de vehicles que estiguen vinculats a la intervenció, hi haurà de figurar la identificació del vehicle de què es tracte.  
I. Viatges, allotjaments i dietes. Les despeses relatives a viatges individuals, estades en hotels i despeses de manutenció s'han d'aportar juntament amb els documents acreditatius de la despesa corresponents i una liquidació de dietes, que haurà d'estar signada per la persona interessada i tindre el vistiplau de la persona responsable per al control d'aquestes despeses i autoritzada per l'entitat beneficiària o contrapart. S'hauran de seguir les regles següents:  
1. Els passatges o altres documents de transport, siguen avions, trens, autobusos o taxis, serveis d'agències de viatges, etc., hauran d'estar acreditats amb factures o, si és el cas, tiquets, juntament amb els bitllets i, sempre que siga possible, les targetes d'embarcament expedides. Dels desplaçaments amb avió, tren i vaixell només seran imputables a la intervenció els que s'efectuen en classe turista.  
2. Els viatges en vehicle propi es comptabilitzaran per quilometratge amb la quantia màxima establida en la normativa aplicable sobre dietes per al personal de la Generalitat Valenciana i no caldrà presentar factures diferents del full de liquidació de dietes. Aquest import s'estableix en compensació de tota mena de despeses relacionades amb la utilització del vehicle, per tant, no seran imputables despeses de combustible, assegurances, manteniment, multes, etc. d'aquests vehicles.  
3. Els viatges que es realitzen amb vehicle llogat es justificaran amb la factura de l'agència de lloguer juntament amb la compra de combustible. Caldrà especificar en l'imprés de liquidació de dietes el nombre de quilòmetres realitzats.  
4. Desplaçaments col·lectius. Per als viatges, allotjaments i despeses de manutenció efectuats de manera col·lectiva i per a una mateixa activitat, es confeccionarà un resum desglossant els tres conceptes. S'afegirà, al model de liquidació de dietes que especificarà la vinculació dels i les participants amb l'execució directa del projecte, un llistat signat per totes les persones participants i tots els documents justificatius de les despeses realitzades.  
5. Altres despeses imputables:  
a) De combustible de vehicles necessaris per a la intervenció. S'haurà d'aportar l'imprés de liquidació de dietes, que especifique la matrícula del vehicle, amb el justificant de despesa.  
b) Desplaçaments de voluntaris i voluntàries i de persones destinatàries individuals.  
c) Les relacionades amb desplaçaments de persones necessàries per a la realització de serveis tècnics i professionals, excepte en el cas d'estar incloses en la facturació total del servei prestat.  
d) Desplaçaments per motius de treball dins del lloc de residència habitual; no s'inclouen les despeses derivades del desplaçament al treball.  
6. Caldrà aportar justificants de despeses per a les dietes de manutenció.  
J. Personal. La imputació de les despeses de personal serà total o parcial en funció de la dedicació a l'actuació concreta de què es tracte. Les imputacions parcials hauran d'anotar-se en els justificants originals, al costat de l'estampilla.  
1. Despeses de personal contractat d'acord amb la normativa espanyola: amb contractes de treball, nòmines entregades segons la normativa laboral vigent, butlletins de cotització a la Seguretat Social, factures acreditatives del pagament de les pòlisses, impresos de retencions d'IRPF, etc., relació del personal contractat en qualitat de cooperant (personal expatriat), amb indicació de les dates d'inici i fi. En el cas del personal expatriat, s'haurà d'aportar l'acord complementari de la destinació.  
2. Només podran imputar-se els costos de Seguretat Social abonats realment; en cas de presentar-se un contracte amb bonificació, s'haurà de calcular la imputació sobre la quantia ingressada.  
3. Despeses de personal contractat d'acord amb la normativa del país on es desenvolupa la intervenció: mitjançant documents acreditatius de la relació laboral i la prestació percebuda d'acord amb la legislació del país.  
K. Personal voluntari. S'haurà d'aportar l'acord d'incorporació signat i l'assegurança mèdica contractada, a més de les factures relatives a les despeses realment ocasionades per l'activitat realitzada.  
L. Accions de testimoni per a intervencions d'acció humanitària. La justificació d'aquestes despeses es farà per mitjà de la factura o un altre document de trànsit legal i segons la justificació exigida per a cada tipus de despesa en aquesta ordre.  
M. Activitats de sensibilització vinculades a la intervenció de cooperació internacional per al desenvolupament. La justificació d'aquestes despeses es farà per mitjà de la factura o un altre document de trànsit legal i segons la justificació exigida per a cada tipus de despesa en aquesta ordre.  
N. Despeses bancàries. La justificació d'aquestes despeses es realitzarà mitjançant un certificat de l'entitat financera acreditatiu de les despeses o una altra documentació bancària justificativa. En el cas de despeses bancàries d'un banc intermediari no reflectit en aquesta documentació, l'entitat beneficiària haurà d'acompanyar aquesta documentació d'una declaració en la qual s'especifiquen aquestes despeses.  
O. Transferències d'efectiu i cupons. La justificació d'aquestes despeses la farà l'ONGD beneficiària a través de la documentació següent:  
  
Informe de selecció de beneficiaris i beneficiàries (o entitats beneficiàries) i/o matriu de selecció.  
Llista de signatures de beneficiaris i beneficiàries per a cada distribució.  
Informe sobre l'ús de l'efectiu.  
Llista d'hores treballades en el cas de diners per treball.  
S'haurà d'aportar la justificació documental de la recepció per part de la persona o persones beneficiàries. A més, aquestes despeses s'hauran d'acreditar també mitjançant una declaració responsable signada per la persona representant legal de l'entitat, en la qual es descriguen el nombre de persones beneficiàries, la seua identitat i els imports destinats a cadascuna, i en la qual es faça constar que les despeses s'han fet com a ajuda d'emergència amb la finalitat de satisfer les necessitats bàsiques d'aliments i de productes no alimentaris o serveis, o per a comprar béns essencials per a la recuperació dels seus mitjans de subsistència.  
Contractes amb proveïdors:  
a) En el cas que s'utilitzen proveïdors de serveis financers, s'haurà d'incloure l'informe del procés de selecció del proveïdor i el contracte. En el contracte haurà de constar l'obligació del proveïdor, l'obligació de l'agència contractant, els costos de l'operació i/o la compra, els requisits de transferència, reembossament i informació, els mecanismes de lliurament i el forniment dels productes convinguts.  
b) En el cas de proveïdors de serveis o productes (cupons), s'haurà d'incloure l'informe del procés de selecció del proveïdor i el contracte. El contracte haurà d'incloure el període cobert, si hi ha restriccions sobre els productes que es pretenen canviar, els requisits d'identificació per a les persones beneficiàries, la data de validesa per a acceptar els cupons, la qualitat i quantitat convingudes dels productes, el compromís de mantindre els preus, la tramitació de queixes i control dels comerços, el calendari dels mecanismes de reembossament i l'horari de distribució.  
Mecanismes de lliurament d'efectius a través de telèfons mòbils, bancs, targetes de prepagament, o distribució directa d'efectiu pel banc o soci local; els justificants seran:  
- Factura i justificant de transferència per la suma total del pagament des del compte del projecte al proveïdor de serveis financers: empresa de telèfon, entitat financera o banc. En el cas de transferència d'efectiu per banc o per entitat financera: la transferència del compte del banc a cadascuna de les persones beneficiàries.  
- Justificant de recepció de la persona beneficiària, en el cas que l'entrega de l'efectiu es faça directament a la persona beneficiària.  
- En el cas de diners per treball, full d'hores treballades.  
Mecanismes de lliurament amb cupons:  
- Factures emeses pels proveïdors amb desglossament de productes venuts o serveis prestats i que incloguen els cupons amb els albarans de productes o serveis subministrats a través d'aquests cupons.  
- Document bancari de la transferència al proveïdor.  
- Rebuts signats per la població beneficiària dels béns distribuïts pel proveïdor.  
P. Defensa de persones defensores de drets humans. La justificació d'aquestes despeses es farà per mitjà de la factura o un altre document de trànsit legal, en el qual s'indiquen els costos processals ocasionats en la defensa emesos per procuradoria i advocacia col·legiades o els seus equivalents d'acord amb la normativa del país d'origen.  
Q. Despeses de suport psicosocial. La justificació d'aquestes despeses es farà per mitjà de la factura o un altre document de trànsit legal de les i els professionals que duguen a terme aquestes actuacions.  
2. Costos directes d'inversió:  
A. Adquisició de terrenys o immobles. La justificació d'aquestes despeses es farà per mitjà de la factura o un altre document de trànsit legal i la documentació relativa a la vinculació, transferència i inscripció en registres públics, així com el certificat de taxació independent inscrit en el registre oficial corresponent o el certificat d'autoritat pública amb competència en valoració de béns immobles. En cas de béns inscriptibles, s'haurà d'aportar la inscripció en el registre legal de la propietat a nom de les persones / entitats beneficiàries.  
B. Obres d'infraestructures, construcció o reforma d'immobles. La justificació d'aquestes despeses es realitzarà mitjançant la factura o un altre document de trànsit legal, a més del projecte d'obra visat pel col·legi professional corresponent o personal tècnic competent, el permís d'obra, el contracte d'obra i certificats, en els quals es detallen tots els treballs realitzats, el certificat de final d'obra expedit per personal tècnic competent i, si és el cas, visat pel col·legi professional corresponent, el document públic (original o còpia compulsada) que acredite l'adquisició i el compromís que el dit bé serà propietat de les persones o entitats destinatàries del projecte o l'organització sòcia local que participe en executar-lo i que hi quedarà adscrit un termini mínim de 20 anys, i el certificat de la persona representant de l'entitat subvencionada en el qual conste l'acceptació de les obres realitzades.  
  
Si es reformen immobles llogats, hi haurà de figurar el consentiment de la propietat.  
Si la contractació no s'efectua en el mercat local, s'hi haurà d'incloure el vistiplau de l'OTC o l'ambaixada d'Espanya que acredite la impossibilitat de fer-ho.  
C. Equips i material inventariable. La justificació d'aquestes despeses es farà per mitjà de la factura o un altre document de trànsit legal i la documentació relativa a la vinculació segons s'estableix en l'article 29 d'aquesta ordre i, si és el cas, la relativa a la transferència i la inscripció en registres públics i els contractes.  
Per a justificar l'amortització dels equips, en les factures originals haurà d'aparéixer una diligència en la qual s'indique l'amortització imputada a la intervenció.  
b) Costos indirectes. S'acreditaran mitjançant un certificat de la persona representant legal de l'entitat beneficiària amb indicació de l'import i el percentatge que representa respecte del total de la subvenció concedida.  
  
Article 65. Compte justificatiu amb aportació de l'informe d'auditoria  
1. En aquesta modalitat de justificació se seguirà el procediment següent:  
a) L'entitat subvencionada haurà de remetre, amb anterioritat a la finalització de l'actuació subvencionada, l'auditora seleccionada, i adjuntar-hi: els termes de referència (TdR) que informen de la contractació, el cost econòmic i la modalitat de pagament i el certificat de la legalitat com a entitat auditora inscrita en el Registre oficial d'auditors de comptes dependent de l'Institut de Comptabilitat i Auditoria de Comptes (d'ara en avant, ROAC), si és espanyola, o poders notarials o un registre d'inscripció similar si és estrangera. S'hauran de recaptar un mínim de tres ofertes per a imports de licitació del contracte que superen les quantitats que establisca la normativa aplicable en matèria de contractes del sector públic en els supòsits d'execució d'obra, subministrament de béns d'equip o prestació de serveis per empreses de consultoria o assistència tècnica.  
b) L'informe haurà d'estar elaborat per un auditor o auditora de comptes inscrit com a exercent en el ROAC, sense que calga que aquest informe siga fet pel mateix auditor o auditora que, si és el cas, realitze l'auditoria dels comptes anuals de l'entitat beneficiària.  
  
c) En cas que l'informe sobre el compte justificatiu per part d'un auditor o auditora de comptes es produïsca a l'estranger, podrà ser realitzat per auditors o auditores exercents en el país on haja de dur-se a terme, sempre que en aquest país hi haja un règim d'habilitació per a l'exercici de l'activitat d'auditoria de comptes. Si no hi ha cap sistema d'habilitació, l'informe previst en aquest article podrà elaborar-lo un auditor o auditora establit en el país esmentat, sempre que siga designat per l'òrgan gestor, o siga ratificat per aquest a proposta de l'entitat beneficiària, conformement a uns criteris tècnics que garantisquen la qualitat adequada.  
d) El cost de l'informe d'auditoria s'haurà de justificar amb el contracte, al qual s'acompanyarà l'acreditació que la persona auditora compleix els requisits establits en l'ordre, així com la factura corresponent. Aquesta factura podrà ser datada dins del termini de presentació de la justificació, encara que aquesta data siga posterior a la de finalització de l'execució de la intervenció.  
e) El contingut mínim del contracte que s'haurà de formalitzar amb l'empresa o la persona auditora de comptes serà:  
1. Obligació per part de l'entitat adjudicatària de la subvenció de presentar tota la documentació corresponent a la justificació econòmica.  
  
2. Obligació de l'auditor o auditora de dur a terme la revisió segons els termes de referència remesos i segons la normativa aplicable a l'òrgan gestor.  
3. Les dues parts hauran de tindre en compte el que es disposa en la normativa vigent sobre auditoria de comptes en relació amb la independència i incompatibilitat de la persona auditora.  
4. L'auditor o auditora està obligat a fer la revisió del compte justificatiu i emetre un informe d'acord amb l'Ordre EHA/1434/2007, de 17 de maig, per la qual s'aprova la norma d'actuació de l'auditoria de comptes en la realització dels treballs de revisió de comptes justificatius de subvencions, en l'àmbit del sector públic estatal, previstos en l'article 74 del Reglament de l'LGS, en aquestes bases reguladores i en la resolució de concessió.  
5. Deure de confidencialitat de l'auditor o auditora de comptes i del personal a càrrec seu d'acord amb el que s'estableix en l'Ordre EHA/1434/2007.  
6. Equip de treball que es compromet per a la realització de l'auditoria.  
7. Especificació de la planificació temporal de la revisió i els terminis de lliurament de l'informe.  
8. Fixació dels honoraris, amb indicació de les hores estimades per a la realització del treball.  
f) Els procediments que haurà d'aplicar la persona auditora seran els següents:  
1. Revisar l'informe tècnic final. L'auditor o auditora haurà d'analitzar el contingut de l'informe tècnic final i comprovar la concordança entre la informació continguda en aquest informe i el contingut en l'informe econòmic final. Els procediments utilitzats, així com els resultats finals obtinguts de l'aplicació d'aquests procediments, han d'esmentar-se en l'informe d'auditoria.  
2. Revisar l'informe econòmic final. S'haurà d'analitzar el quadre comparatiu del pressupost per partides, aprovat i executat.  
3. Fer l'informe sobre el compte justificatiu d'acord amb el que s'estableix en l'ordre aprovada en desenvolupament de la previsió continguda en l'article 74 del Reglament de l'LGS, amb les particularitats següents:  
A. L'auditoria es durà a terme sobre el 100 % dels documents justificatius de despesa i pagament, d'acord amb l'Ordre EHA/1434/2007, de 17 de maig, per la qual s'aprova la norma d'actuació de les auditories de comptes en la realització dels treballs de revisió de comptes justificatius de subvencions, en l'àmbit del sector públic estatal, previstos en l'article 74 del Reglament de l'LGS.  
B. En el cas que l'activitat subvencionada haja sigut executada en tot o en part per una entitat sòcia local o contrapart estrangera, no serà exigible que els documents justificatius de la despesa de la subvenció hagen sigut reflectits en els registres comptables de l'entitat beneficiària, i en aquest cas l'abast de la revisió de l'auditor o auditora s'estendrà als comptes de l'entitat sòcia local o contrapart.  
4. Comprovar el compliment del que es preveu en aquesta ordre i la normativa aplicable, proporcionar en l'informe que es presente a l'òrgan gestor informació sobre el compliment de tots i cadascun dels requisits que s'hi exigeix sobre la justificació de la intervenció a les entitats beneficiàries quan presenten el compte justificatiu amb aportació de justificants de despesa.  
g) El contingut de l'informe d'auditoria serà el següent:  
1. El compte justificatiu amb l'aportació de l'informe d'auditoria comprendrà, com a mínim, a més de la memòria tècnica, el quadre comparatiu del pressupost per partides, aprovat i executat, i l'informe de l'auditor o auditora, sense que calga en aquest cas presentar posteriorment factures i rebuts, llevat de previsions sobre aquest tema quant a l'exercici de funcions de comprovació i control financer dels òrgans competents.  
2. L'auditor o auditora haurà d'emetre un informe en el qual es detallen les comprovacions realitzades i es comente tot allò que puga suposar un incompliment per part de l'entitat beneficiària de la normativa aplicable o de les condicions imposades per a l'obtenció de la subvenció. Té com a deure proporcionar tota la informació amb prou detall i precisió perquè l'òrgan gestor puga arribar a una conclusió sobre aquest tema.  
3. L'informe d'auditoria s'haurà de presentar en castellà o valencià, per duplicat, timbrat i signat en totes les pàgines, a més d'una còpia en suport informàtic. S'haurà d'acompanyar de la documentació següent:  
  
A. Relació de la documentació requerida i revisada.  
B. Verificació tècnica realitzada, amb indicació de si s'han produït modificacions o desviacions.  
C. Anàlisi de desviacions pressupostàries i d'aportacions totals.  
D. Anàlisi del compliment de les normes de justificació.  
E. Verificació econòmica que indique anàlisis de comptes, transferències, rendiments financers i tipus de canvis.  
F. Una anàlisi detallada dels justificants de despesa que indique el tipus d'incidència detectat.  
h) En el cas que hi haja actuacions de comprovació posteriors requerides per part de l'òrgan gestor, aquestes podran fer-se en el lloc on es trobe arxivada la documentació justificativa de la despesa. En cas que això no siga possible i es requerisca l'entitat beneficiària perquè presente la documentació, i aquesta es trobara depositada en les oficines del seu soci local o contrapart, se li atorgarà un termini de temps suficient per a recaptar-la, termini que serà establit d'ofici o a instància de l'interessat per l'òrgan concedent.  
i) En virtut de les actuacions desenvolupades, de la finalitat i dels objectius perseguits amb la intervenció, i de l'auditoria realitzada, l'òrgan gestor podrà preveure l'entrega d'un informe complementari de la dita auditoria elaborat per la persona responsable d'aquesta en què se seguisca el que preveu la disposició addicional octava del Reial decret 1517/2011, de 31 d'octubre, pel qual s'aprova el Reglament que desenvolupa el text refós de la Llei d'auditoria de comptes, aprovat pel Reial decret legislatiu 1/2011, d'1 de juliol.  
j) La detecció d'irregularitats greus o falsedats en un informe final que no hagen sigut posades de manifest en l'informe d'auditoria donarà lloc a la no-acceptació per l'òrgan gestor de l'empresa auditora responsable de l'informe per un període de deu anys, i el cost de l'auditoria no serà acceptat com a despesa subvencionable. Tot això amb independència de les conseqüències de reintegrament i sancionadores que, si és el cas, corresponguen a l'entitat beneficiària.  
  
Article 66. Avaluació  
1. Per a totes les actuacions subvencionades serà preceptiva la realització d'una avaluació final. En els projectes de fins a 12 mesos de duració i finançament igual o inferior a 150.000 euros, l'avaluació podrà fer-se amb mitjans propis de l'entitat. En la resta de projectes, l'avaluació haurà de dur-se a terme en modalitat externa o mixta, i en les dues modalitats serà preceptiu el concurs d'una consultora independent.  
  
2. L'entitat beneficiària de la subvenció és responsable directa de la gestió de l'avaluació. Aquesta avaluació serà preceptiva per al tancament de l'actuació i formarà part de l'expedient de justificació.  
3. El termini de presentació de l'informe d'avaluació final serà, amb caràcter general, de 3 mesos des de la finalització de l'actuació. Aquest termini podrà ser de 6 mesos per als supòsits de justificació a través d'un compte justificatiu amb aportació d'informes d'auditoria, sense possibilitat d'ampliació. La presentació es realitzarà, en tot cas, de manera telemàtica.  
4. La direcció general amb competències en matèria de cooperació al desenvolupament haurà d'establir, a través de la Guia per al seguiment i avaluació de projectes finançats per la Generalitat Valenciana en l'àmbit de la cooperació al desenvolupament, el contingut mínim i els estàndards de qualitat que s'han de seguir en les avaluacions finals. Igualment, haurà d'establir en aquesta guia els requisits de qualificació i experiència mínims que han de complir les persones avaluadores.  
5. S'hauran de recaptar un mínim de tres ofertes per a imports de licitació del contracte que superen les quantitats que establisca la normativa aplicable en matèria de contractes del sector públic en els supòsits de prestació de serveis per empreses de consultoria o assistència tècnica. En aquest cas, l'entitat subvencionada haurà de remetre, juntament amb l'informe d'avaluació final, els termes de referència (TdR) elaborats per a la contractació, així com un informe en el qual s'especifique el procediment de contractació emprat, l'avaluadora seleccionada i el cost econòmic.  
6. D'acord amb la política pública de transparència de l'ajuda i rendició de comptes, la Generalitat Valenciana podrà publicar, difondre i divulgar, en tot o en part, el contingut dels informes d'avaluació que s'hagen realitzat amb càrrec a la subvenció, sense perjudici de la difusió que en puga fer l'entitat beneficiària. Per a facilitar aquesta difusió, totes les avaluacions realitzades en modalitat externa o mixta hauran d'aportar, a més de l'informe d'avaluació final, un resum executiu d'aquest. El dret de propietat intel·lectual que puga correspondre a l'informe d'avaluació final correspondrà a l'entitat beneficiària.  
  
  
  
TÍTOL VI  
Control, reintegrament i règim sancionador  
  
CAPÍTOL I  
Pla de control  
  
Article 67. Pla de control   
Les entitats beneficiàries seran objecte del seguiment, l'avaluació i el control que faça l'òrgan gestor, igual que queden sotmeses al control financer que correspon a la Intervenció General de la Generalitat Valenciana, en relació amb les subvencions concedides. Les entitats beneficiàries han de proporcionar tota la documentació i la informació que requerisquen els òrgans mencionats.  
1. La realització i gestió d'una actuació subvencionada podrà ser examinada en qualsevol moment per responsables de l'òrgan gestor, per les persones que aquest designe o pels òrgans de control econòmic específics de l'Administració.  
2. Cada convocatòria establirà el seu pla de control corresponent, en el marc del que estipula aquesta ordre de bases.  
3. Tipus de control:  
a) Controls administratius sobre l'admissibilitat de les subvencions. S'efectuaran controls administratius de totes les sol·licituds de subvenció, tant en la fase de presentació de les sol·licituds de subvencions i de concessió posterior com en la fase de justificació de les subvencions i pagament. Dels controls, podem enumerar-ne els següents:  
1. Control de documentació.  
2. Control del compliment dels requisits legals per a tindre dret a l'ajuda.  
3. Control sobre doble finançament.  
b) Controls sobre el terreny. Els controls sobre el terreny cobriran tots els compromisos i obligacions d'un beneficiari o beneficiària (o una organització beneficiària) que siga possible controlar en el moment de la visita.  
c) Controls a posteriori. S'efectuaran a posteriori de la concessió de la subvenció, amb la finalitat de comprovar el manteniment de les condicions vinculades a la concessió.  
d) Controls de qualitat. Consistiran en la supervisió dels controls, efectuada per persones diferents, del nombre d'expedients ja controlats que es determinarà en cada convocatòria. Ha de quedar constància física que es fan els controls en els informes corresponents. D'aquesta manera s'estableix un procediment que permet avaluar la qualitat de les inspeccions i es fixa un percentatge mínim de repetició dels controls.  
  
e) Control sobre la compatibilitat de les subvencions. Amb la finalitat d'evitar el doble finançament sobre una mateixa actuació, o que puguen arribar a finançar-se dues actuacions amb objectius clarament oposats, es determinaran les incompatibilitats d'ajudes finançades per la Generalitat Valenciana.  
4. El percentatge mínim de subvenció que s'haurà de controlar sobre el total pagat amb càrrec a cada línia pressupostària serà del 10 % del total subvencionat.  
5. Mostra de control. L'univers mostral estarà constituït per totes les sol·licituds presentades en cada línia de subvencions.  
6. Criteris de selecció de la mostra. Les entitats beneficiàries que vagen a ser objecte de controls es determinaran:  
a) Per criteris aleatoris, triades a l'atzar, en el percentatge que es determine en la convocatòria corresponent per a cada línia de subvenció, entre un nombre mínim però prou representatiu d'entitats beneficiàries que han de sotmetre's a controls sobre el terreny.  
  
b) Per una anàlisi de riscos o hipòtesis establida prèviament, amb justificació dels criteris que hagen motivat l'elecció i les causes que ho justifiquen. En la ponderació de les hipòtesis prèviament establides per a la selecció de projectes, podran tindre's en compte, entre altres, factors de concentració territorial dels fons adjudicats, rellevància sectorial o estratègica de les actuacions desenvolupades, continuïtat temporal de les intervencions o participació concurrent de les entitats beneficiàries en les diferents línies de subvencions.  
7. L'òrgan gestor mantindrà els registres dels motius que han conduït a la selecció de cada entitat beneficiària sotmesa a un control sobre el terreny.  
8. Calendari dels controls. Tots els plans de control hauran de reflectir una previsió de les dates en què s'han d'iniciar i finalitzar els controls, en relació amb les bases de la convocatòria d'ajuda, terminis de presentació i de pagament.  
9. Per a cada actuació s'establirà un sistema de comptabilitat separada que reflectisca l'import dels ingressos i les despeses, així com una descripció d'aquests i les dates respectives. Els comprovants d'aquests ingressos i despeses estaran a la disposició de l'òrgan gestor en tot moment.  
  
Article 68. Deure de col·laboració  
1. Les entitats beneficiàries i terceres parts relacionades amb l'objecte o la justificació de la subvenció estan obligades a facilitar l'exercici de les funcions de control que corresponen als diversos òrgans de l'Administració de la Generalitat Valenciana i els seus organismes autònoms, així com de qualssevol altres de comprovació i control financer que puguen realitzar els òrgans de control competents, tant nacionals com comunitaris i, en particular, el lliure accés als locals i la documentació objecte d'investigació, així com la possibilitat d'obtindre'n còpies.  
  
2. Quan es procedisca a verificar el desenvolupament de l'actuació en el lloc on s'executa, l'entitat a la qual s'haja concedit la subvenció haurà de garantir i facilitar l'accés al lloc de l'acció i als seus immobles, així com als llibres, comptes i documents justificatius corresponents.  
  
3. La negativa al compliment d'aquesta obligació es considerarà resistència, excusa, obstrucció o negativa als efectes previstos en l'apartat 2 e de l'article 71 d'aquesta ordre, sense perjudici de les sancions que, si és el cas, puguen correspondre.  
  
Article 69. Control financer de les subvencions  
1. La conselleria amb competència en hisenda exercirà, a través de la Intervenció General, el control financer de les subvencions concedides, sense perjudici de les activitats de seguiment i control que duguen a terme els òrgans gestors, i sense perjudici de les activitats ordinàries de fiscalització que siguen procedents en aplicació de la normativa general de control economicofinancer.  
2. Quan en l'exercici de les funcions de seguiment i control es deduïsquen indicis d'obtenció, destinació o justificació incorrectes de la subvenció percebuda, el personal encarregat de fer les funcions esmentades podrà adoptar les mesures cautelars que s'estimen precises a fi d'impedir la desaparició, destrucció o alteració dels documents afectes a aquelles accions. Les mesures adoptades en cap cas podran produir un perjudici cap a l'entitat beneficiària i, en tot cas, seran proporcionades per a la finalitat que es persegueix.  
  
Article 70. Obligacions de transparència  
D'acord amb l'article 3.1 lletra b, de la Llei 2/2015, de 2 d'abril, de transparència, bon govern i participació ciutadana de la Comunitat Valenciana, les entitats beneficiàries privades que perceben durant el període d'un any ajudes o subvencions públiques en una quantia superior a 100.000 euros o quan, almenys, el 40 % del total dels seus ingressos anuals tinguen caràcter d'ajuda o subvenció pública, sempre que arriben com a mínim a la quantitat de 5.000 euros, hauran de complir les obligacions de transparència que estableix la llei esmentada, o la seua normativa de desenvolupament.  
  
  
CAPÍTOL II  
Reintegrament  
  
Article 71. Reintegrament de la subvenció  
1. Les entitats beneficiàries, en els casos previstos en l'apartat següent, hauran de reintegrar la totalitat o una part de les quantitats percebudes, més l'interés legal de demora corresponent. Aquesta obligació serà independent de les sancions que, si és el cas, resulten exigibles.  
  
2. Serà procedent el reintegrament de les quantitats percebudes i l'exigència de l'interés legal de demora corresponent des del moment del pagament de la subvenció fins a la data en què s'acorde la procedència del reintegrament, en els casos següents:  
a) Obtenció de la subvenció falsejant les condicions requerides per a rebre-la o ocultant les que ho haurien impedit.  
b) Incompliment total o parcial de l'objectiu, de l'activitat, del projecte o no adopció del comportament que fonamenta la concessió de la subvenció.  
c) Incompliment de l'obligació de justificació o justificació insuficient, en els termes establits en l'article 30 de l'LGS, en l'article 10 d'aquesta ordre i, si és el cas, en la convocatòria de la subvenció.  
  
d) Incompliment de l'obligació d'adoptar les mesures de difusió contingudes en l'apartat 4 de l'article 18 de l'LGS.  
e) Resistència, excusa, obstrucció o negativa a les actuacions de comprovació i control financer previstes en els articles 14 i 15 de l'LGS, així com l'incompliment de les obligacions comptables, registrals o de conservació de documents quan se'n derive la impossibilitat de verificar l'ocupació donada als fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.  
  
f) Incompliment de les obligacions imposades per l'Administració a les entitats beneficiàries, així com dels compromisos assumits per aquestes entitats, amb motiu de la concessió de la subvenció, sempre que afecten la manera en què s'han d'aconseguir els objectius, fer l'activitat, executar el projecte o adoptar el comportament que fonamenta la concessió de la subvenció.  
g) Incompliment de les obligacions imposades per l'Administració i entitats beneficiàries, així com dels compromisos assumits per aquestes, amb motiu de la concessió de la subvenció, diferents dels anteriors, quan se'n derive la impossibilitat de verificar l'ocupació donada als fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.  
  
h) L'adopció, en virtut del que s'estableix en els articles 87 a 89 del Tractat de Funcionament de la Unió Europea, d'una decisió de la qual es derive una necessitat de reintegrament:  
i) En els altres supòsits previstos en la normativa reguladora de la subvenció.  
3. Quan el supòsit previst en la lletra b de l'apartat anterior siga degut a la impossibilitat material d'execució o força major, s'haurà de reintegrar l'import no executat.  
4. Igualment, quan l'import de la subvenció siga d'una quantia tal que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada, s'haurà de fer el reintegrament de l'excés obtingut sobre tal cost, així com l'exigència de l'interés legal de demora corresponent, des del moment del pagament de la subvenció fins a la data en què s'acorde la procedència del reintegrament.  
5. Quan l'incompliment per l'entitat beneficiària siga de poca o escassa quantia i aquesta acredite una actuació inequívocament tendent a la satisfacció dels seus compromisos, la quantitat que haurà de reintegrar serà proporcional a la part incomplida, així com l'exigència de l'interés legal de demora corresponent, des del moment del pagament de la subvenció fins a la data en què s'acorde la procedència del reintegrament.  
6. En cas de resolucions de reintegraments parcials, no s'acceptarà la substitució de justificacions de despeses diferents de les que es van presentar inicialment juntament amb el compte justificatiu que va conformar l'informe final.  
  
Article 72. Normativa aplicable en matèria de reintegraments  
Quant al reintegrament de subvencions, s'estarà a la regulació substantiva i el procediment establits en la legislació estatal bàsica i en l'autonòmica en la matèria.  
  
Article 73. Graduació dels incompliments  
1. De conformitat amb el que es disposa en l'article 17.3.n de l'LGS, per a la graduació dels incompliments establits en l'article 71, s'estableixen els següents percentatges de reintegrament; a les quanties resultants s'haurà d'aplicar l'interés de demora comptabilitzat des que es va fer efectiva la subvenció:  
a) Incompliment total dels fins per als quals es va atorgar la subvenció: 100 % de la subvenció.  
b) Incompliment de l'obligació de justificació: 100 % de la subvenció.  
c) Obtenció de la subvenció sense reunir les condicions requerides: 100 % de la subvenció.  
d) En el supòsit d'incompliment de les obligacions imposades per l'Administració a les entitats beneficiàries, així com dels compromisos assumits per aquestes entitats, amb motiu de la concessió de la subvenció, sempre que afecten la manera en què s'han d'aconseguir els objectius, fer l'activitat, executar el projecte o adoptar el comportament que fonamenta la concessió de la subvenció, o es referisquen a la manera en què es desenvolupen aquestes accions, la fixació de la quantitat que haja de ser reintegrada per la part adjudicatària es determinarà en aplicació del principi de proporcionalitat que, no obstant això, es podrà modular tenint en compte el fet que el compliment s'aproxime significativament al compliment total, i l'entitat adjudicatària acredite una actuació inequívocament tendent al compliment dels seus compromisos. Entre aquests incompliments, seran objecte de reintegrament, pels percentatges que s'indiquen, els següents:  
1. Incompliment del termini d'execució de l'activitat sense haver-se autoritzat l'ampliació corresponent: fins al 100 % de les despeses executades fora de termini.  
2. Incompliment de la data d'inici de l'actuació o de la represa del projecte en els casos de suspensió després d'un requeriment de l'òrgan gestor: fins al 100 % de les despeses no executades.  
3. Demora en la presentació de la justificació: el 0,1 % de la subvenció per cada trimestre complet de demora, fins a un màxim de dos trimestres, moment a partir del qual serà aplicable el que es preveu per a l'incompliment de l'obligació de justificació.  
4. Justificació insuficient o deficient: fins al 10 % de la subvenció, proporcionalment a la documentació obligatòria no presentada o deficient, excepte quan es tracte de justificants de despesa amb defectes que afecten l'acreditació de la realització de l'activitat, i en aquest cas es reintegrarà el 100 % de l'import.  
5. Introducció de modificacions substancials sense l'autorització preceptiva de la conselleria competent: 100 % de les despeses en què s'haja incorregut a causa de la modificació, llevat que fora acceptada en virtut de l'article 86 del Reglament de l'LGS.  
6. Incompliment de l'obertura d'un compte en el país d'execució per a la gestió de l'actuació subvencionada, llevat que s'hi aporte una justificació: es procedirà al reintegrament de la totalitat de l'import no transferit mitjançant acreditació bancària.  
7. Incompliment de l'obligació d'obertura d'un compte d'ús exclusiu per al projecte objecte de subvenció i ingressar-hi l'import: el 10 % de la subvenció concedida.  
8. Incompliment de difusió de la participació de la Generalitat Valenciana en les activitats, publicacions, etc., realitzades: 5 % de la subvenció.  
e) L'adopció, en virtut del que s'estableix en els articles 87 a 89 del Tractat de Funcionament de la Unió Europea, d'una decisió de la qual es derive una necessitat de reintegrament: en aquest cas procedirà el reintegrament establit en la decisió referida.  
f) Subvenció no executada per qualsevol causa: el 100 % de la subvenció no executada.  
2. Quan s'haja produït un incompliment parcial dels objectius específics de les actuacions subvencionades, en cas de produir-se per situacions excepcionals degudament acreditades, com ara desastres naturals, enfrontaments armats o crisis humanitàries, que en dificulten o n'impossibiliten l'execució total, el reintegrament o la pèrdua del dret al cobrament de la subvenció no afectarà les quantitats invertides en els objectius complits.  
  
  
CAPÍTOL III  
Règim sancionador  
  
Article 74. Règim sancionador  
Per a l'aplicació del règim i del procediment sancionador s'estarà a la legislació estatal bàsica i a l'autonòmica en matèria de cooperació al desenvolupament, de subvencions, de procediment administratiu comú i de règim jurídic del sector públic.  
  
Article 75. Òrgans competents  
Les sancions en matèria d'ajudes o subvencions de cooperació per al desenvolupament seran imposades pels òrgans que tinguen atribuïda la competència en virtut de disposició legal o reglamentària. Aquestes atribucions podran ser objecte de delegació.  
  
Article 76. Sancions  
Referent a les sancions i la seua graduació, s'estarà a la legislació estatal bàsica i a l'autonòmica en la matèria.  
  
  
DISPOSICIONS ADDICIONALS  
  
Primera. Incidència pressupostària  
D'acord amb l'article 26, punt 3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, l'aprovació d'aquestes bases no podrà suposar un increment de cost econòmic en el pressupost de la Generalitat Valenciana. Seran les convocatòries corresponents les que, d'acord amb la Llei 1/2015, de 6 de febrer, recolliran les línies a les quals s'imputa el pagament de les subvencions, així com l'import global màxim destinat a abonar-les.  
  
  
Segona. Aplicabilitat d'aquesta ordre a les subvencions de concessió directa  
La regulació prevista en aquesta ordre podrà aplicar-se a les subvencions de concessió directa previstes en l'article 168.1 de la Llei 1/2015, de 6 de febrer, d'hisenda pública, del sector públic instrumental i de subvencions de la Comunitat Valenciana, en matèria de cooperació al desenvolupament, en els aspectes i en la mesura en què així ho prevegen els convenis de col·laboració corresponents o, si és el cas, les resolucions de concessió, o en el supòsit de l'apartat C de l'article mencionat, pel que preveu el decret de bases reguladores corresponent.  
  
  
Tercera. No subjecció a l'article 107.1 del TFUE  
Les subvencions que es vulguen concedir en el marc de les convocatòries que es regisquen per les bases aprovades per mitjà d'aquesta ordre no requereixen una notificació a la Comissió Europea, perquè no reuneixen els requisits recollits en l'article 107.1 del Tractat de Funcionament de la Unió Europea, ja que s'atorguen a institucions i entitats que no tenen ànim de lucre, per a la realització d'actuacions relacionades amb la cooperació al desenvolupament, i les actuacions subvencionables no suposen cap avantatge econòmic ni cap desenvolupament d'activitat econòmica en el mercat relacionada amb l'oferta de béns o serveis. La percepció de les subvencions mencionades no provoca, en cap cas, un falsejament de la competència que afecte els intercanvis comercials entre estats membres, quant als efectes assenyalats en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
  
DISPOSICIÓ TRANSITÒRIA  
  
Única. Actuacions a les quals es va concedir una subvenció abans de l'entrada en vigor d'aquesta ordre però tenen un termini d'execució que finalitza amb posterioritat  
A les actuacions a les quals es va concedir una subvenció abans de l'entrada en vigor d'aquesta ordre, però tenen un termini d'execució que finalitza amb posterioritat, no els serà aplicable aquesta ordre, i s'hauran de regir per la normativa en funció de la qual es va dictar la resolució de concessió corresponent.  
  
  
DISPOSICIÓ DEROGATÒRIA  
  
Única. Derogació genèrica  
Queda derogada l'Ordre 3/2017, de 31 de maig, de la Conselleria de Transparència, Responsabilitat Social, Participació i Cooperació, per la qual s'estableixen les bases reguladores per a la concessió de subvencions en matèria de cooperació internacional al desenvolupament i totes les normes de rang igual o inferior que contradiguen o s'oposen al que disposa aquesta ordre.  
  
  
DISPOSICIONS FINALS  
  
Primera. Habilitació  
S'autoritza la persona titular de l'òrgan directiu competent en matèria de cooperació al desenvolupament perquè dicte les resolucions i les instruccions necessàries per a l'aplicació i la interpretació d'aquesta ordre, i es delega la mateixa persona per a la resolució d'incidències que puguen produir-se amb posterioritat a la resolució de les subvencions, inclosos els errors materials, aritmètics o de fet.  
  
Segona. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 26 de maig de 2021  
  
La consellera de Participació, Transparència,   
Cooperació i Qualitat Democràtica,  
ROSA PÉREZ GARIJO